qundao/data-zh-poetry huggingface dataset:
题画
作者：梁佩兰
朝代：清
体裁：七言律诗

乱鸦飞处雪纷纷，蹴踏驴蹄认未真。苍莽好同关塞路，空濛都作画图人。云封大壑寒无影，树压高崖气已春。何日探梅花事早，灞陵寻伴动经旬。
题画·其一
作者：梁佩兰
朝代：清
体裁：七言绝句

万山深处最高峰，双瀑飞流日气封。天畔石房谁得到，只馀空翠落芙蓉。
题画·其二
作者：梁佩兰
朝代：清
体裁：七言绝句

远寺疏钟隐半山，小桥流水隔人间。青溪松影重重闭，幽鸟无心日往还。
题看竹图为木文年道兄并正·其一
作者：梁佩兰
朝代：清
体裁：七言绝句

千枝绿玉影湘皋，欲与幽人格并高。山径几时留鹤迹，茶声终日作松涛。
题看竹图为木文年道兄并正·其二
作者：梁佩兰
朝代：清
体裁：七言绝句

冰雪文章世所知，近来添得岭南诗。黄金铸尔犹容易，何况平原比绣丝。
题禹尚基江村图·其一
作者：梁佩兰
朝代：清
体裁：七言绝句

生绡亲自写江乡，雁汊渔汀聚一庄。身入芦花人不见，与谁閒去弄沧浪。
题禹尚基江村图·其三
作者：梁佩兰
朝代：清
体裁：七言绝句

好鸟归山不厌频，孤云飞处隔行尘。微微甓社湖边树，隐隐红桥画里人。
题禹尚基江村图·其二
作者：梁佩兰
朝代：清
体裁：七言绝句

钓船几只青溪泊，刺竹千竿绿浪摇。鸡犬不知人世上，柴门终日广陵潮。
题罗浮水帘洞为殷提军寿
作者：梁佩兰
朝代：清
体裁：古风

西峰面云岩，入洞风回薄。玲珑雪如嵌，左右藤交络。帘飞百丈虹，石卧千丛壑。幽花药槽满，皎月冰潭各。时时蝴蝶游，往往黍珠落。真人朝玉皇，清晓骖独鹤。虚疑蓬莱宫，灵璈奏仙乐。
题自公禅房·其一
作者：梁佩兰
朝代：清
体裁：七言绝句

禅房粉壁光如玉，尽写师僧卷上诗。我亦欲来题数首，白莲花里结心期。
题自公禅房·其二
作者：梁佩兰
朝代：清
体裁：七言绝句

苍苔行尽掩双扉，槛外花开上客衣。闻说江头持钵去，夜深应见咒龙归。
题药地愚者画石
作者：梁佩兰
朝代：清
体裁：七言绝句

一柱东南扶地轴，偶图岩壑亦千秋。分明鸟道青原上，那许閒人问石头。
题蓝山人躬耕图·其一
作者：梁佩兰
朝代：清
体裁：七言绝句

杏花蒲叶迸春齐，阡陌龙鳞事一犁。家在武夷山下住，饮牛时得过清溪。
题蓝山人躬耕图·其三
作者：梁佩兰
朝代：清
体裁：七言绝句

北地共寻桑落醉，南天重看木棉开。高云鸟下青芜夕，作客不如归去来。
题蓝山人躬耕图·其二
作者：梁佩兰
朝代：清
体裁：七言绝句

天下山川双屐遍，年来长啸复沧洲。形骸放浪原无著，谁论骑牛更觅牛。
题蓝山人躬耕图·其四
作者：梁佩兰
朝代：清
体裁：七言绝句

胸怀落落见君真，道是诗人亦酒人。除却画图无处写，肯容毫发入风尘。
题蟂矶庙
作者：梁佩兰
朝代：清
体裁：五言绝句

四壁蛟龙气，朱旗日降神。东吴无霸主，灵泽有夫人。
题许瓯香山人书画册
作者：梁佩兰
朝代：清
体裁：古风

先生本是丹山凤，五色文章早惊众。置身立可霄汉高，不值其时宁勿用。六十年前处乡国，海内风尘方澒洞。苍鹅一见翟泉飞，赤子屡向潢池弄。先生矢为谢皋羽，洒泪西台抱沉痛。青衫乌帽隐踪迹，剩水残山托吟讽。阴阳任从天地剥，松柏不嫌霜雪冻。偶为图画寄萧閒，绝非人世堪伯仲。细看烟云荡无墨，都似造化特留空。山川挂眼总入冥，兰竹无风亦如动。法书神妙更希有，騕袅天门绝飞鞚。古来笔墨传至今，谁似先生以人重。展图景仰想千载，从此时时入魂梦。
题费晓亭饭牛图
作者：梁佩兰
朝代：清
体裁：古风

垂杨二月飞丝满，菖蒲抽节荇芽短。草色茸茸绿烟暖，布谷仓庚叫声乱。此时陇亩无东西，农夫到处分扶犁。土膏霢霂下秧种，叱牛服轭行冲泥。君胡有牛不耕作，怒肉阴虹映骍角。但教弩力食细草，戴笠一任风吹却。看君意态超常伦，以此寄托辞风尘。岂知饭牛取卿相，古来俱是英雄人。呜呼，君不见锐儿庐儿好弓马，笑取功名入图画。何似抱犊山中任徜徉，一问牛喘知阴阳。
题赠·其一
作者：梁佩兰
朝代：清
体裁：七言绝句

一双霜鬓映童颜，满屋梅花点地斑。何必庞公共妻子，鹿车相挈入青山。
题赠·其一
作者：梁佩兰
朝代：清
体裁：古风

列仙游蓬莱，金楼复道成周回。羽人住都峤，芝笈砂床列分晓。何似白水丹梯万仞峰绝奇，琉璃一碧涵天池。烂如银河见河鼓，沐日浴月无穷时。
题赠·其一
作者：梁佩兰
朝代：清
体裁：七言绝句

鹤禁赐书金凤纸，几人閒卧得如君。光依少海金轮月，香染蓬山五色云。
题赠·其三
作者：梁佩兰
朝代：清
体裁：七言绝句

一枝葛令茏葱笛，五色麻姑蛱蝶裙。羽爵进来丹酝满，红楼歌宴正纷纷。
题赠·其二
作者：梁佩兰
朝代：清
体裁：七言绝句

四时天半作吟龙，翠鬣苍鳞百尺松。明月照来云复挂，南高峰并北高峰。
题赠·其二
作者：梁佩兰
朝代：清
体裁：七言绝句

服药寻仙自可求，罗浮门户是浮丘。葛洪丹灶分明在，崒嵂还开大小楼。
题赠·其二
作者：梁佩兰
朝代：清
体裁：古风

祝融之南钟山东，海中日吐珊瑚宫。星汉昭灼金盘红，翠屏千丈流长虹。双松夭矫如虬龙，天半䆗窱来清风。飘然松下一老翁，眉如珂雪颜玉童，骨青髓绿还方瞳。江心桃竹为孤筇，意与霜鹤凌秋空，髣髴仙降蓬莱峰。一翁坐石神奕奕，手执如意自挥斥。华簪戴就芙蓉冠，翠袍点得蜻蜓色。顾盼虽然在咫尺，行藏竟欲周八极。提篮老翁更可羡，满地儿孙眼前见。篮里灵芝叶九茎，背上蒲团云一片。采药罗浮事修鍊，洪崖浮丘日欢宴。爱君五福在一身，三人禄命成一人。桑弧蓬矢射天地，上帝降诞非无因。萱花茸茸长琼蕊，桂树的的堪车轮。哲兄绣服獬豸新，广文苜蓿潮阳津。有弟文章复好手，璠玙席上人人珍。况有良朋日相庆，高秋九月天如镜。入夜微吟置几榻，举杯大醉称贤圣。百岁从教白发来，重阳取次黄花盛。醉君酒，为君歌。南斗天上连银河，金壶虬箭知几多。自从盘古至今八万四千岁，若不行乐如吾何。
题赠·其四
作者：梁佩兰
朝代：清
体裁：七言绝句

朱陵佳气落帘钩，云母屏开二石楼。添得日芒兼月脑，不须还仗白浮鸠。
题钱葭湄太常半舫斋次韵·其一
作者：梁佩兰
朝代：清
体裁：七言律诗

图书几榻列纵横，一椽居来亦八瀛。乡味总忘莼菜滑，圣恩常赐蔗浆清。得同博望星边汎，休说麻姑海上行。竹坞渔庵旧湖屋，任他鸥鹭掠波轻。
题钱葭湄太常半舫斋次韵·其二
作者：梁佩兰
朝代：清
体裁：七言律诗

铁船祇合石峰横，弱水何当溯大瀛。御史高名曾激浊，太常斋日本来清。樱桃入夏冰盘荐，芍药当春玉甸行。翻笑江南徒汎宅，捉鞭新喜马蹄轻。
题陈健夫西峰草堂
作者：梁佩兰
朝代：清
体裁：五言律诗

野马尘埃外，城西得地偏。峰形书阁迥，塔影草堂圆。倚醉吟春竹，求凉听夜蝉。桃笙置吴下，随意抱云眠。
题陈天池小影
作者：梁佩兰
朝代：清
体裁：古风

男儿七尺堕地作虎子，骨相森森具奇气。不能为文便学武，笑取人间一大帅。承明掌故握赤管，争似貂裘坐龙骥。君年二十誇鹰扬，金花插帽生辉光。殿前宿卫立可致，军装锦带垂珠珰。指挥自足拒钜鹿，神略可以献我皇。幽州九月射躤柳，长陵锐头好身手。引弓一控雉带箭，草间狐兔无不有。腰挂金鱼不顾人，逢人每问君来否。谁知北土风雪多，君行几度成蹉跎。浮云富贵视苍狗，翟泉况复飞双鹅。窦田赫奕究何益，李广失势为人呵。行藏不用季主卜，自结西园白茅屋。门前濯濯一树槐，窗外萧萧几丛竹。抛却阴符旧日书，较成乐府新琴曲。乡里小儿真可怜，倒箧自数黄金钱。南中宝货驮大马，有意输纳云助边。得为小吏矜僮仆，顾盼鸡犬皆神仙。看君掉头无一可，眼底何曾及细琐。江汉从来绝细流，天上星辰偶然簸。高谈上古由洪荒，大块不平来告我。我从休沐还旧林，十年卧疾寒湖阴。移船在湖满虾菜，饱饭往往闻龙吟。世间万事付不理，谁与是古而非今。肝肠如君一片铁，六丁铸就洪炉热。飞上虹蜺化紫烟，滴来鹃泪流红血。激昂感动人铭骨，不患沉香不成屑。为君貌者谁画图，伟然冠佩一丈夫。索我作歌胡为乎，卷施心中抽欲枯。不识似君平生无，歌成击碎玉唾壶。
题陈黄公采菊图·其一
作者：梁佩兰
朝代：清
体裁：五言绝句

秋空湛烟宇，霜气达林菊。静者自无言，含情媚幽独。
题陈黄公采菊图·其三
作者：梁佩兰
朝代：清
体裁：五言绝句

衣带既容与，科头不须栉。长松豁远峰，瘦竹倚孤石。
题陈黄公采菊图·其二
作者：梁佩兰
朝代：清
体裁：五言绝句

仕隐不在貌，高风随所为。脱下朱鼹裘，手把黄菊枝。
题陈黄公采菊图·其四
作者：梁佩兰
朝代：清
体裁：五言绝句

往往赋新诗，泚笔龙尾研。今日对幽花，骚人于此见。
题顾梁汾所藏楞伽山人遗迹寄纳兰侍读恺功
作者：梁佩兰
朝代：清
体裁：古风

吁嗟斯人不可见，流光倏忽如虹电。回忆从前十九年，通志堂中集名彦。丹毂时为清夜游，箫笳屡发南皮宴。君才直足赋凤凰，君书耐久同羲献。朱鼹裘多内赐衣，黄扉阁近承华殿。一使梭龙逐六骡，九塞降旗迎四面。校猎长随豹尾车，吟猿或堕雕翎箭。慧业生成世所无，新词制出人争羡。再索谁为象罔珠，欲焚我愧君苗砚。只言主鬯共齐盟，那识乘箕动星变。天帝居高讵醉觞，人间日短无长线。七尺孤坟种白杨，一夕秋风泣团扇。北道桑乾向潞河，南方叶落填奇甸。检箧犹将旧札开，回肠岂禁中情断。数行字等双黄金，半点墨酬百匹绢。梁溪老友藏此卷，使我展看泪如霰。辽东丁令有时归，上古大椿何处算。维昔楞伽自署名，早知兜率前生院。下界巫阳些不闻，飞鸿雪印踪难恋。仲氏高才与后贤，相门两世承天眷。幽谷崇兰大庾梅，馨香寄赠因风便。
题顾梁汾积书岩用唐人宿惠山诗韵·其一
作者：梁佩兰
朝代：清
体裁：古风

兹岩敞西神，合沓盘郁苍。上有松柏桐，森列俎豆堂。葳蕤紫琼枝，绛气相萦翔。祖德为凤仪，文孙亦龙光。芙蓉灼湖水，采荐流芳香。丹雘在榱桷，瞻拜以不忘。
题顾梁汾积书岩用唐人宿惠山诗韵·其三
作者：梁佩兰
朝代：清
体裁：古风

石壁延高萝，阳林耀修樾。驰花鸟影坠，饮涧鹿迹绝。莓莓云片生，黮黮烟景灭。九峰列晴汉，万古秘日月。人幽草木静，山响笙箫发。缅想黄农前，后先岂殊辙。
题顾梁汾积书岩用唐人宿惠山诗韵·其二
作者：梁佩兰
朝代：清
体裁：古风

积书满石室，君本金华人。自从休沐归，学问隆日新。上智辨黑白，大道无缁磷。移阴爱圆景，骋辔悲游尘。意气生虹蜺，顾笑凌苍旻。我愿舍故居，来结君子邻。
题高望公灯下画枯树竹石图
作者：梁佩兰
朝代：清
体裁：古风

高侯画好手，粗细随意到。当其意到时，迅疾如脱兔。湿灯荧荧墨熬燥，嚼墨无端笔无故，作成枯树竹石寄孤傲。嗟乎，严冬雪尽春气加，枯树将欲生浓花，慎勿寂寞栖寒鸦。
题黄仲宾浮海图
作者：梁佩兰
朝代：清
体裁：古风

天地之大中有我，九州六合无不可。一龙一蛇与变化，南箕北斗随挹簸。太虚寥廓凭作舟，元气微茫鼓成柁。鱼鳞媵来行即行，采旄倚处左者左。弱水瀛洲莽回互，水佩云裳交婀娜。逍遥天上玉女留，游戏人间岁星堕。君胡感愤欲浮海，横身枯树风涛坐。手持髑髅露生平，高阳击筑犹细琐。修罗王掌月半轮，月氐饮器头一个。睒睒都忘日母归，冥冥谁见支祈锁。冯夷鸣鼓帝江舞，魮磐鲸钟八音播。此时海水尽飞立，中流自在平不颇。大醉不知其何乡，那计醒前将锸荷。入瓮须为酒蠛蠓，附人堪笑虫蜾蠃。激转乾坤上下浮，划开混沌玄黄裹。忠孝心埋断剑冰，肝肠血铸洪炉火。丈夫得意会有时，莫叹升沉愿难果。
题黄溧阳夫子黄山采芝图
作者：梁佩兰
朝代：清
体裁：古风

先生入承明，左右玉几旁。红云绕裳衣，清佩鸣丁当。手握五色管，烂然照七襄。宝鼎识汾阴，灵芝歌斋房。有若登蓬莱，骖驾排帝阊。安用黄山游，纵体乘风翔。先生云山中，云带缨虹梁。三十有六峰，斸地皆松黄。其下出温泉，丹水流泱泱。我将往采芝，要得芝金光。服之见八极，车盖护我行。青驴不得骑，玉童任提筐。我闻神仙事，荒诞诚不常。古来传轩辕，后称淮南王。当时俱升天，至今空茫茫。大人干造化，植立天地纲。经纬在人伦，翼赞当圣皇。不见绛节朝，上帝居寥阳。
题黄燕思度岭图
作者：梁佩兰
朝代：清
体裁：古风

唐装结束衣带殊，高冠大帽无时趋，奇杰之气生虬须。气则奇杰人则儒，旁一秣马苍头奴。前年北登医巫闾，九边万里飞龙驹，周历谷蠡穷沮渠。今年南度大庾岭，矫首高天万峰逞，雄关铁锁旌旗整。欲度未度何徐徐，栈危半截虹蜺影。长松崩壑倒鳞鬣，红梅夹驿通庐井。山城凿道板屋悬，车辚振铎行人警。中原共指为炎方，朱垠隔断天茫茫。自秦屠睢入作尉，倏尔反覆如蜩螗。尉陀僭窃当盛汉，刘龚割据起后梁。其间名贤被迁谪，悲叹有似流夜郎。岂知南交所自始，尧时命官已经理。虞舜南巡奏韶乐，毬门双阙天中起。成周白雉贡越裳，陈诗复见出儋耳。职方记载属扬州，星域分明次鹑尾。尧舜以来四千年，风气开辟相后先，昔为瓯脱今重边。巨溟水深作平地，荔枝龙目连花田。风俗椎髻变缘饰，宴会豪竹鹍鸡弦。明珠翡翠等閒尔，文章事业人斯传。爱君词赋推妙手，五岳巾箱无不有，骊珠是处誇人口。岭外山川閟郁盘，古来人物称谁某，乞一赋诗垂不朽。予亦披图拂笺绢，走笔长歌托齑臼。更有罗浮四百峰，碧空削出青芙蓉。天鸡三更叫峰顶，扶胥海涌金盘红。朱明窈窕开阳宫，仙人骑龙耳生风。金陵地肺远可接，请君神马行鸿濛。
题黄葵之摄之兄弟池馆
作者：梁佩兰
朝代：清
体裁：五言律诗

兄弟得人称，柴门冻似冰。簟床移柽柳，区豆付鱼菱。读礼三年泪，观心五夜灯。经旬常寡出，剥啄记吾曾。
飞来寺
作者：梁佩兰
朝代：清
体裁：五言律诗

入寺礼金磬，逢僧问玉环。猿鸣竟长峡，鸟影度前山。断壑飞泉下，归云落照间。立来苔薛壁，衣染几重斑。
餐菊
作者：梁佩兰
朝代：清
体裁：五言律诗

采菊当秋菜，为餐已浃旬。香仍清露满，英落碧瓯新。置我离骚国，堪谁屈宋人。空斋一湖屿，忘却鲙湖莼。
饮循州署楼答王南村太守
作者：梁佩兰
朝代：清
体裁：古风

高楼四望何快哉，江帆千扇城头开。石梁铁桥隔缥缈，罗浮天半云飞来。此时离枝味初美，蝉鸣江树凉风起。宝坻香醪盛玉瓶，珍珠滴出梨河水。登临唱和为一新，觞客难得贤主人。取陶丹府养神室，白发变黑无冬春。
饮杨人庵总戎署斋赋赠
作者：梁佩兰
朝代：清
体裁：七言律诗

虔州自昔称形胜，幢节公今控上游。天入粤闽擎一柱，地临章贡奠双流。军中乐府歌朱鹭，座上清尊卸紫裘。旧雨情因儒将重，临淮功业本封侯。
饮鹤峰赋赠
作者：梁佩兰
朝代：清
体裁：七言律诗

北城高拥鹤峰孤，千载人犹揖大苏。上界列仙来下土，东江流水入西湖。晶盘玉碗陈瑶席，翠荇朱荷出白凫。令尹骚人为地主，赋诗真欲懒提壶。
馆娃宫怀古·其一
作者：梁佩兰
朝代：清
体裁：七言律诗

栅楣废已无宫瓦，苔藓沿空有石崖。游客踏来麋鹿草，美人遗去凤凰钗。难言珠镜相怜照，合与银泉一葬埋。当日更谁能认得，越来溪上总伤怀。
馆娃宫怀古·其二
作者：梁佩兰
朝代：清
体裁：七言律诗

禾黍离离非昨昔，宫墙谁见出层崖。亡王气尽沉金剑，妖女魂销化玉钗。入地定知无泪滴，上天何处把愁埋。从来不独游人恨，野寺山僧亦动怀。
香煎
作者：梁佩兰
朝代：清
体裁：五言律诗

得入金炉内，银灰与玉匙。麝脐留一点，兰气达三时。热火身能主，佳人手自司。不须论冷暖，幽寂是心期。
香臂诗柬沈原衡殿元·其一
作者：梁佩兰
朝代：清
体裁：七言绝句

沉香长爇博山炉，得似仙郎玉臂无。休记南湖旧湖屋，鸳鸯一对宿金铺。
香臂诗柬沈原衡殿元·其三
作者：梁佩兰
朝代：清
体裁：七言绝句

每日朝天佩紫囊，还家犹坐郁金堂。怪来身满旃檀气，透出天香异众香。
香臂诗柬沈原衡殿元·其二
作者：梁佩兰
朝代：清
体裁：七言绝句

九重恩诏下深冬，闺阁初膺紫诰封。对雪正思烧蜡凤，含香先已入铜龙。
香臂诗柬沈原衡殿元·其五
作者：梁佩兰
朝代：清
体裁：七言绝句

只道天花手上开，谁知天女散花来。司香侍女闻香惯，犹向人前说麝煤。
香臂诗柬沈原衡殿元·其六
作者：梁佩兰
朝代：清
体裁：七言绝句

未得闻香也自愁，羡君芳气满红楼。黄骢紫罽诸年少，只喜苍鹰下臂鞲。
香臂诗柬沈原衡殿元·其四
作者：梁佩兰
朝代：清
体裁：七言绝句

镜奁捧出射朝霞，诗卷笺来倚绛纱。香气尽携衫袖里，不应红白咒桃花。
驹
作者：梁佩兰
朝代：清
体裁：七言律诗

乳齿未经金络头，赤身浑结五花毬。寒原随猎爱冲雪，生草龁槽能辨秋。行地星辰有底影，出天龙马无同俦。养成千里不轻易，要与英雄人报仇。
骑驴·其一
作者：梁佩兰
朝代：清
体裁：五言律诗

上马苦著鞭，骑驴得自然。风尘容我后，驱策任人先。霜雪无时下，关山忽在前。从来经历惯，于尔独留连。
骑驴·其二
作者：梁佩兰
朝代：清
体裁：五言律诗

汝小不堪策，汝羸翻可伤。人情重筋力，吾意在驯良。野旷风吹大，天遥鸟去长。还怜欹皂帽，一月此中忙。
骢马行送任希庵视长芦醝政
作者：梁佩兰
朝代：清
体裁：古风

庭中有厩槽有粟，骢马骄嘶喷沙玉。奚官紫髯善法相，顾谓天骨无俗肉。绣衣使者辞九重，诏令骑出朝门东。龙鬐凤臆见姿态，蒲梢尾卷桃花红。橐驼牛羊散在地，一见骢马行者避。雁碛严驱九月霜，鹰风静肃千林气。控来騕袅不动尘，导以旌旆承华茵。郊迎父老遮马拜，惊叹天上歘麒麟。长芦凉风直沽月，鱼盐人家万家悦。火井长流鳀海烟，银沙细涌鲸波雪。东届渤海南大梁，骢马所至神骨张。恍然阊阖下文驷，俨若瑶圃腾飞黄。桑乾河水明，碣石秋色晚，送君骢马行□□。予亦寻归白板船，江洲且饱莼鲈饭。
高大立从嘉禾来访予六莹堂以诗见贻次韵奉答
作者：梁佩兰
朝代：清
体裁：七言律诗

闭户从过野马尘，一春长病负佳辰。自怜丈室同居士，何意高帆揖故人。踠地杨丝垂绿暗，绕江稻色覆黄新。林间窃羡丹山凤，五色翩翩被綵珍。
高江村学士以诗寄怀次韵奉答
作者：梁佩兰
朝代：清
体裁：五言律诗

平生知己在，所恨隔江南。谷显开朝日，林昏闭夕岚。镜湖君占一，茅屋我成三。惆怅寒山外，年年对石楠。
鱼梁·其一
作者：梁佩兰
朝代：清
体裁：五言律诗

浅水鱼梁暗，高沙鹤梦醒。月弦斜未上，云影直先停。王鲔从河岫，船舷隔杳冥。一溪枫叶下，谁倚石林青。
鱼梁·其三
作者：梁佩兰
朝代：清
体裁：五言律诗

失我鱼梁路，宵分尚独醒。蛟龙长不寐，舟楫几时停。孤屿盘沙浅，长天入浸冥。更看山月上，流影到江青。
鱼梁·其二
作者：梁佩兰
朝代：清
体裁：五言律诗

寒江高作断，鱼目射来醒。拨剌谁能得，飞流不肯停。竹竿空袅袅，蒲苇自冥冥。栈石当星饭，渔烟几缕青。
鱼梁·其四
作者：梁佩兰
朝代：清
体裁：五言律诗

静极来群响，渔人入夜醒。筛筛鱼尾动，濑濑石流停。星落沙芒砀，霜深棹窈冥。断山遮一半，失却钓台青。
鲎帆
作者：梁佩兰
朝代：清
体裁：五言律诗

片幅分蒲叶，遮来一尺潮。断沙行瑟瑟，纤月影萧萧。蟹出宁无舍，鱼生亦有苗。物微天地大，沧海任逍遥。
鸡潮
作者：梁佩兰
朝代：清
体裁：五言律诗

鸡鸣知子夜，一一报潮流。客梦无非水，江声总是秋。暗令凫雁乱，平失荻蒲抽。又逐前溪去，残星落石头。
鸬鹚
作者：梁佩兰
朝代：清
体裁：五言律诗

就如一片雪，飞落小溪中。菰叶藏无影，芦花坠有风。移情恣清浅，引吭极高空。见尔閒如此，劳生恨不同。
鸭鼓·其一
作者：梁佩兰
朝代：清
体裁：五言律诗

小艓载轻凫，鼕鼕鼓溢湖。竹弓惊射少，铜斗迸声孤。烟静迎浮水，风微送唼蒲。绿头红嘴贵，知不免输租。
鸭鼓·其二
作者：梁佩兰
朝代：清
体裁：五言律诗

一声呼鸭鼓，几曲种鱼湖。紞紞分云散，隆隆上日孤。船犹吼雪浪，天已入菰蒲。漫拟供官税，田家自有租。
鹤
作者：梁佩兰
朝代：清
体裁：七言律诗

自成标格好威仪，不踏云枝便雪枝。山馆半开流瀑处，石楼长闭落棋时。秋空带病吟真苦，月下孤行影自随。何日结同僧伴侣，殷勤相对语相思。
鹤柴·其一
作者：梁佩兰
朝代：清
体裁：五言律诗

鹤柴疏林外，秋风窣地高。雪霜惟引吭，尘滓不沾毛。木落分孤寺，钟寒到敝袍。亦知安稳在，难免梦魂劳。
鹤柴·其二
作者：梁佩兰
朝代：清
体裁：五言律诗

寥廓非无所，空秋意自高。竹根留净地，松色照深毛。爱尔能藏影，无人亦倚袍。翻怜山泽雉，饮啄亦徒劳。
鹭鹭
作者：梁佩兰
朝代：清
体裁：五言律诗

秋风满汀渚，潇洒白离离。照水潮初退，求鱼影自疑。一拳沙上雪，千缕顶中丝。飞向前滩去，芦花两不知。
鹰
作者：梁佩兰
朝代：清
体裁：五言律诗

野草变焄蒿，苍鹰下赤绦。郊原何静兀，天地尽寒号。风疾迎排击，云愁堕血毛。岂堪斜日下，孤啸石崖高。
麈尾
作者：梁佩兰
朝代：清
体裁：五言律诗

高人持麈尾，四座风依依。白玉閒相照，青蝇不敢飞。谁从听新瀑，独自洗秋衣。天上碧云在，孤情有所归。
黄匏斋夫子入粤有见怀佳什钱蔗山方鹤洲暨诸同人皆有和章余自北归恭次元韵奉答
作者：梁佩兰
朝代：清
体裁：七言律诗

野马尘埃共一庐，相逢都不辨谁欤。但令五岳平无碍，便可孤舟纵所如。蓟北早为归日计，岭南长忆傍湖居。多情慰藉惟师友，金错琅玕枉寄书。
黄匏斋夫子喜南方物产属林生石床绘草木禽鱼画册命作长歌
作者：梁佩兰
朝代：清
体裁：古风

吾师胸中括万有，入粤新诗满人口。杖策罗浮四百峰，亲见日月开鸿濛。上界逍遥绝飞鞚，留题尚下朱明洞。天鸡大叫海水光，星槎一泛牛斗旁。山川自此归大雅，草木禽鱼迸图画。林生好手翻墨池，鹅溪十幅飞游丝。蝴蝶如车复如扇，扑来五色云中现。玄黄朱绿照满山，蓬莱宫雀成仙班。聪明鹦鹉能言语，却藏茉莉花深处。鹧鸪多向越王台，美人蕉下时一来。暖日和风迎翡翠，燕支露滴芙蓉醉。金蜃紫贝兼神螺，重溟百宝摇洪波。明珠一寸鲛人目，珊瑚十丈龙宫烛。桠兰玉蕊枝青瑶，火树绛气连紫霄。赤缯映肉晶盘荐，荔支时节红云宴。木奴龙眼饶琼膏，蛮藤倒挂金葡萄。马缨佛桑花滟滟，薝卜攀枝树交垫。草中况有麻姑钗，果中亦有红锦鞋。英州怪石琢山骨，从阳蜡石结金实。粤中物产为人誇，吾师博物同张华。陆贾南行岂有此，嵇含作状徒拟议。展图指点全逼真，四时景色罗清新。濑江归日正秋霁，又是六朝地佳丽。念我空山但白头，依然不忘金陵游。得从长者坐琴瑟，异时借问承华侧。
黄叶
作者：梁佩兰
朝代：清
体裁：五言律诗

秋风吹不尽，秋思总无端。古道前山暗，斜阳薄影寒。淮南多木落，蓟北更桑乾。剩有金盘露，难将入夜看。
黄村探梅
作者：梁佩兰
朝代：清
体裁：七言律诗

梅花十里黄村路，花候谁能更掩关。满地月明怜昨夜，一天寒色在前山。冰融野壑崖前折，僧立溪桥影自閒。拟欲置身茅屋里，白头相对不知还。
黄河
作者：梁佩兰
朝代：清
体裁：五言律诗

汩汩黄河水，天来壮禹门。混茫惟一线，横逆乃中原。撼日时闻响，流云不见根。幸承舟利涉，会拜水神恩。
黄河
作者：梁佩兰
朝代：清
体裁：古风

黄河与天地不息，走遍中原还气力。日月东西有落时，黄河万古无停刻。天地本混沌，盘古为之开。黄河又界破，一线从天来。昆崙山高二千五百里，逶迤乃折轩辕台。奔流星宿鱼龙骇，要与天地驱尘埃。我从彭城乘两马，白日河声撼城下。波涛捲起如丘陵，眼底风雷惊叱咤。吕梁飞瀑胡足言，瞿塘虎须此其亚。平生履险百不忧，何必拔剑投璧兼沉牛。至诚祷告自有应，扬舲击汰横中流。河神收风浪犹起，舟人语我老爷水。舍舟登岸为柳泉，白草绕岸通人烟。高天万点鸦归树，马蹄踏踏犹行路，回望洪流漭沆沉云雾。
龙游道中·其一
作者：梁佩兰
朝代：清
体裁：五言律诗

久旱妨秋稼，为农虑岁饥。稻苗将欲死，鱼蟹岂能肥。白昼雷霆动，空天木叶飞。徒然望灵雨，不见湿龙归。
龙游道中·其二
作者：梁佩兰
朝代：清
体裁：五言律诗

何处江云黑，连空雨气匀。一时驱旱魃，今夕慰农人。客路消残暑，皇天实至仁。高低看禾黍，处处总成春。
亦云溪馆书房联
作者：梁佶修
朝代：清
体裁：联

如显德园何，重寻故国烟花，烧换君王承辇草；比杨孚宅好，试看新秋帘幕，光涵儿子读书灯。
亦云溪馆楼柱联
作者：梁佶修
朝代：清
体裁：联

红吸荔枝云，仙到也应疑上界；绿围荷叶雨，我来重与话西湖。
春初雨中独坐
作者：梁儒
朝代：清

烟雨濛濛隔薜萝，雨中极目试如何。好山入望青犹浅，芳草缘堤绿未多。浊酒篘来聊自适，新诗吟就独高歌。人生行乐须臾事，莫放春光取次过。
游西山
作者：梁儒
朝代：清

磴道盘空上，禅关半夕霏。樵声散幽谷，山翠湿行衣。带露危花坠，穿林独鸟飞。逍遥尘壒外，得意便忘归。
桐庐道中泊舟候张东太不至
作者：梁允植
朝代：清

维舟芳草岸，帆影乱澄江。山市斜通渡，岩花艳到窗。狎入鸥泛泛，掠水燕双双。信宿期良友，孤怀对酒缸。
秋怀
作者：梁允植
朝代：清

摇落吾徒道日非，疏情应与世相违。喜看侠客芙蓉剑，学制骚人薜荔衣。已分青毡甘懒慢，何妨白眼看轻肥。栖迟燕市悲今昔，易水萧萧木叶飞。
蒲坂早发
作者：梁允植
朝代：清

鸦飞城阙静，霜色晓凄其。野阔烟浮远，山高日出迟。依云看古寺，觅径绕村篱。东下黄河险，汤汤无尽时。
十八滩即景
作者：梁光
朝代：清

宿雨全收日正晴，微风不动碧波平。舟从石罅盘旋去，人向山腰宛转行。几曲烟村横酒旆，一江云树曳蝉声。客中饱食浑无事，卧听滩涛数驿程。
和曾宾谷方孝伯游光孝寺韵
作者：梁光
朝代：清

钟声百八出疏寮，霸业峥嵘转瞬销。宫阙何年开法刹，河山终古咽寒潮。光摇珠海东西塔，梦断罗浮上下桥。欲觅南能论兴废，菩提叶落影萧萧。
清远峡
作者：梁光
朝代：清

一水偪仄去，两山高插天。云移林忽断，树迥日低悬。猛虎窥行客，寒猿咽涧泉。残钟来古寺，旅梦淡于禅。
夜雪
作者：梁化凤
朝代：清
体裁：七言律诗

六出寒花云外飘，天宫错落撒琼瑶。群鸦乱噪笼烟树，孤鹤频惊带月潮。茅屋一时成玉宇，曲蹊忽转起银桥。围炉共酌金罍酒，独惜山中有采樵。
人日同耦堂冲泉弟分韵得二萧
作者：梁同书
朝代：清

良辰何处撰逍遥，病后情怀特地饶。已觉轻寒催短腊，不愁微雨暗连朝。草堂赌饮聊三叶，梅信探春定几椒。取次閒街骑马出，试镫风里听饧箫。
挽佛裔和尚联
作者：梁同书
朝代：清
体裁：联

竹萎蕉枯，此日是师真面目；焚香洒水，当年惟我旧朋俦。
挽兄梁肯堂联
作者：梁同书
朝代：清
体裁：联

一品承恩，魂魄长依华屋；九重念旧，馨香宜彻幽泉。
挽其师庄云樵联
作者：梁同书
朝代：清
体裁：联

孝思尽宦海家园，荣亲养亲，一笑生天证佛果；道望齐太山梁木，吾仰吾放，几人入座哭春风。
挽外甥吴显德联
作者：梁同书
朝代：清
体裁：联

天道何知，不许阿奶留李贺；神仙安在，翻教老泪哭羊昙。
挽妹夫汤昼人联
作者：梁同书
朝代：清
体裁：联

四十年生有自来，身到蓬瀛天遽召；三千里没而犹视，心伤桑梓母何依。
挽妻汪恭人联
作者：梁同书
朝代：清
体裁：联

一百年弹指光阴，天胡靳此；九十载齐眉夫妇，我独何堪。
挽姑夫张映辰联
作者：梁同书
朝代：清
体裁：联

朝无谏草，家有赐书，卅载清声光简册；公应骑箕，我悲陟岵，一时血泪洒葭莩。
挽孔继涑联
作者：梁同书
朝代：清
体裁：联

临去诗成，写照髯仙，明月清风人已远；平生墨妙，瓣香冰叟，虹楼瀛海世争传。
挽明中和尚联
作者：梁同书
朝代：清
体裁：联

画里传衣，夙契偶同永长老；山中献盖，前尘谁证衲禅师。
挽梁国治联
作者：梁同书
朝代：清
体裁：联

天北掩台垣，闻说槐音中夜断；江东失宗衮，心伤荆树一时摧。
挽蓝素亭联
作者：梁同书
朝代：清
体裁：联

帝畀以河，三策勤劳著淮北；臣心似水，四知风节媲关西。
挽钱大昕联
作者：梁同书
朝代：清
体裁：联

名在千秋，服郑说经刘杜史；神归一夕，仙人骨相宰官身。
挽钱载联
作者：梁同书
朝代：清
体裁：联

青宫授几，洛社图形，官府神仙皆慧业；达尊备三，绝艺擅四，儒林文苑并传人。
挽陶元藻联
作者：梁同书
朝代：清
体裁：联

万里儿啼，此日愁攀贤令辙；卅年老泪，隔江空盼少微星。
楹联
作者：梁同书
朝代：清
体裁：联

能受苦方为志土；肯吃亏不是痴人。
葛林禅院联
作者：梁同书
朝代：清
体裁：联

德行高妙，容止可法；威仪齐整，器钵无声。
贺何裕城寿联
作者：梁同书
朝代：清
体裁：联

家传玉节仍分陕；天赐琼筵预杖期。
贺博罗成明府寿联
作者：梁同书
朝代：清
体裁：联

鼓琴自擅寰中手；飞舄来看海上山。
贺博罗苏明府寿联
作者：梁同书
朝代：清
体裁：联

会翻李委南飞曲；曾领朱明大洞天。
贺吴太夫人八十寿联
作者：梁同书
朝代：清
体裁：联

八座起居，令子宫袍慈母线；重闱燕喜，南阳仙菊北堂萱。
贺姚宗伯寿联
作者：梁同书
朝代：清
体裁：联

履舄殿庭千叟上；台光角亢两星间。
贺嵇璜八十寿联
作者：梁同书
朝代：清
体裁：联

螭坳旧齿符天寿；雁塔新题冠佛名。
贺庆桂寿联
作者：梁同书
朝代：清
体裁：联

龙门世泽华跗盛；鲸海威名草木知。
贺梁制军寿联
作者：梁同书
朝代：清
体裁：联

旌麾畿甸尊宗衮；杖履耆英寿国桢。
贺汪沆寿联
作者：梁同书
朝代：清
体裁：联

国门旧价千金重；乡社新图九老尊。
贺王昶八十寿联
作者：梁同书
朝代：清
体裁：联

盾鼻弓衣，行世文章皆事业；屏风团扇，还山官府即神仙。
贺袁枚寿联
作者：梁同书
朝代：清
体裁：联

藏山事业三千牍；住世神明五百年。
贺许小范六十寿联
作者：梁同书
朝代：清
体裁：联

甲子从头开上寿；神仙自古有曾孙。
贺赵次乾寿联
作者：梁同书
朝代：清
体裁：联

东方先生善谐谑；南极老人应寿昌。
贺闵中丞寿联
作者：梁同书
朝代：清
体裁：联

玉节承天南斗静；锦衣行昼使星明。
赠吕璜联
作者：梁同书
朝代：清
体裁：联

苍生自是关吾分；儒者真宜做此官。
赠姜少司寇联
作者：梁同书
朝代：清
体裁：联

君家旧事传青史；公望中朝仰白云。
赠庐陵宰联
作者：梁同书
朝代：清
体裁：联

百里棠阴邻画舫；一江峰影落琴床。
赠某学使联
作者：梁同书
朝代：清
体裁：联

南国人才归玉尺；中朝门望重冰壶。
赠某山长联
作者：梁同书
朝代：清
体裁：联

文章东观仙曹旧；杖履南湖讲席尊。
赠某粮道联
作者：梁同书
朝代：清
体裁：联

经济只今刘计相；词华自昔谢中书。
赠湖州某广文联
作者：梁同书
朝代：清
体裁：联

门前问字乌程酒；春暮吟风碧浪湖。
赠纪昀联
作者：梁同书
朝代：清
体裁：联

万卷编成群玉府；一生修到大罗天。
赠陈征芝作宰联
作者：梁同书
朝代：清
体裁：联

神仙官职双凫舄；才子文章五凤楼。
赠陶元藻
作者：梁同书
朝代：清
体裁：联

高士门庭云亦懒；荷花世界梦俱香。
送某副宪使闽粤联
作者：梁同书
朝代：清
体裁：联

手搴海国珊瑚树；节拥天星赤绣衣。
送某司马之任联
作者：梁同书
朝代：清
体裁：联

麾符地喜邻臣地；姓氏天教上御屏。
送粤东某官假回联
作者：梁同书
朝代：清
体裁：联

烟云得路驹千里；炎海收身鹤九皋。
除夕
作者：梁同书
朝代：清

珍重长筵桦烛迟，闲情收拾付红丝。懒教夜半求如愿，笑看灯前拜阿宜。一辈晨昏莱子梦，两年兄弟杜陵诗。无多残腊堂堂去，又耐寒风著意吹。
集句联
作者：梁同书
朝代：清
体裁：联

万卷藏书宜子弟；三田聚宝真生涯。
集句联
作者：梁同书
朝代：清
体裁：联

冰生于水，而寒于水；云出其山，复雨其山。
集句联
作者：梁同书
朝代：清
体裁：联

名随市人隐；心与古佛闲。
集句联
作者：梁同书
朝代：清
体裁：联

名高北斗星辰上；诗在千山烟雨中。
集句联
作者：梁同书
朝代：清
体裁：联

在家常起早；偶地即安居。
集句联
作者：梁同书
朝代：清
体裁：联

如此风神，惟须饮酒；既佳光景，当是剧棋。
集句联
作者：梁同书
朝代：清
体裁：联

如良金美玉，无施不可；非精墨佳笔，未尝辄书。
集句联
作者：梁同书
朝代：清
体裁：联

官如草木吾如土；舌有风雷笔有神。
集句联
作者：梁同书
朝代：清
体裁：联

小窗多明，使我久坐；入门有喜，与君笑言。
集句联
作者：梁同书
朝代：清
体裁：联

山水有灵，亦惊知己；性情所得，未能忘言。
集句联
作者：梁同书
朝代：清
体裁：联

平理若衡，照辞如镜；动墨横锦，摇笔散珠。
集句联
作者：梁同书
朝代：清
体裁：联

张颠草圣雄千古；焦遂高谈惊四筵。
集句联
作者：梁同书
朝代：清
体裁：联

德有润身，礼不愆器；玉韫庭照，兰生室香。
集句联
作者：梁同书
朝代：清
体裁：联

文章或论到阃奥；笑谈与世殊臼科。
集句联
作者：梁同书
朝代：清
体裁：联

斧藻其德；竹柏之怀。
集句联
作者：梁同书
朝代：清
体裁：联

无事此静坐；有情且赋诗。
集句联
作者：梁同书
朝代：清
体裁：联

无江海而闲，不导引而寿；乃邦家之光，非闾里之荣。
集句联
作者：梁同书
朝代：清
体裁：联

更筑园林负城郭；先安笔研对溪山。
集句联
作者：梁同书
朝代：清
体裁：联

独携天上小团月；自拨床头一瓮云。
集句联
作者：梁同书
朝代：清
体裁：联

眉宇之间见风雅；笑谈与世殊臼科。
集句联
作者：梁同书
朝代：清
体裁：联

碧山人来，幽鸟相逐；金尊酒满，奇花初胎。
集句联
作者：梁同书
朝代：清
体裁：联

竹石得幽秉；壶觞多雅游。
集句联
作者：梁同书
朝代：清
体裁：联

缫成白雪三千丈；净扫清风五百间。
集句联
作者：梁同书
朝代：清
体裁：联

胸中已无少年事；门外犹多长者车。
集句联
作者：梁同书
朝代：清
体裁：联

脂粉简编，冠缨图史；糠秕礼义，缁铢功名。
集句联
作者：梁同书
朝代：清
体裁：联

行道有福，能勤有继；居安思危，在约思纯。
集句联
作者：梁同书
朝代：清
体裁：联

读书不求甚解；鼓琴足以自娱。
集句联
作者：梁同书
朝代：清
体裁：联

蹙踏鲍谢跨徐庾；网罗秦汉近唐虞。
集句联
作者：梁同书
朝代：清
体裁：联

轻鸥白鹭定吾友；绿竹高松无俗尘。
集句联
作者：梁同书
朝代：清
体裁：联

闭户自精，开卷有益；垂露在手，清风入怀。
顾可久祠联
作者：梁同书
朝代：清
体裁：联

事君以道，无惮杀身，昔人称锡谷四谏之冠；当官而行，不求利己，后世高碧山十老之风。
题孙颐谷侍御柳阴勘书图遗照
作者：梁同书
朝代：清

乌府先生返涧阿，豸冠脱却头常科。柳阴一适在思误，风床卷轴如星罗。异哉短视江休复，著纸岩电光飞梭。经疾史恙辨豪发，笔针墨炙穷缺讹。政如养由射拟的，虮蚤大逾车轴轲。兰陵将军遭按剑，地下有口不敢诃。六书点画校尤细，单行夹注蚕头多。人间善本不易觏，插架手自编排过。曩者我友玉川子，永日兀兀丹铅磨。与君往复或辨难，一句一义纷缕覼。抱经仙去久宿草，君亦身世催义娥。独我不学愧视肉，炳烛无几头空皤。不堪重过勘书处，老柳飒拉吹庭柯。披图坐对三叹息，树犹如此人柰何。
题翟意圃听雪图
作者：梁同书
朝代：清

漠漠山四围，三径断行迹。中有拥褐者，默坐数龟息。寒风刮地来，洒窗声淅淅。林际老竹摧，檐端饥雀唧。万籁不起时，闻根逗微寂。此境静者知，吟怀冰雪涤。
冬夜同寿门坐南香草堂闻雁
作者：梁启心
朝代：清

清坐各无寐，初闻一雁过。冬心空外警，北思夜来多。岁晚惊霜雪，天高畏网罗。草堂无恙在，相对意如何。
初夏泛湖至孤山作
作者：梁启心
朝代：清

一篙新涨里湖宽，小雨飞来作夏寒。山翠忽低林影合，杜鹃声里倚阑干。
江上秋晓
作者：梁启心
朝代：清

一天凉露静江声，望里萧然山色明。帆影欲随初日上，沙痕犹认夜潮生。风清罗刹秋无浪，树暗婆留旧有城。几点眠鸥呼不起，苍茫谁共此时情。
泛舟出东新关至皋亭山看梅同穆门江声龙泓堇蒲瓯亭作
作者：梁启心
朝代：清

早暄梅信舒，新晴涨痕浅。小舟衔尾出，野塘风正软。遥见皋亭麓，平林白于茧。暖烟结曾阴，颓日下西阪。人家依水住，大半花作堰。入春已逾旬，幸我来未晚。相将恣幽探，腰脚犹可勉。
清勤堂前后老桂七株家大人花时觞客各赋长歌小子亦附作
作者：梁启心
朝代：清

年来买得宅一区，十亩不足五亩余，风廊水槛交萦纡。莳花种竹非自娱，岁时往往扶篮舆。中间古桂凡七株，百年外物无生枯。自有此屋此树俱，想见侍御手植初。宅为顾且庵先生故居。一株北堂高扶疏，瘦藤作骨霜为肤。一株南荣青模糊，棱棱硬叶当轩铺。旁有一株尤绝殊，盘根拔起孙枝粗。再岁已见爪角舒，欲与老干相撑扶。小园叠石流清渠，三株压檐如覆盂，蔽亏白日森阶除。其一僻在墙东隅，偃蹇不肯受束拘。著花虽好人罕誉，有若逸士逃空虚。株株似此皆画图，凉露一夕香纷敷。满堂满室连井闾，后洋街里风呵嘘，恍踏月路临天衢。我闻青桂之馆仙所都，又闻金粟之龛佛所居。非仙非佛此境无，眼前忽复周吾庐。若不痛饮真蒙愚，平生招隐繁有徒。墙头过酒不待沽，折简立至群欢呼。黄雪点点黏尊壶，饱花气似餐醒醐。阿爷大笑拉髭须，看客醉梦骑蟾蜍。朗吟直到日脚晡，诗成绕树乐只且。明年此会不可孤，乞与大椿扬灵符，不尔恐被花揶揄。
湖上送春
作者：梁启心
朝代：清

送春又上郭门船，老去闲情未肯捐。酒幔歌帘前代梦，水萍风絮一湖烟。谁家樱笋能留客，明日莺花不值钱。白发青山两无赖，第三桥外草芊绵。
秋晚小集寿门出藏茗洞庭春饷客分体得六言
作者：梁启心
朝代：清

扫萚青棠树底，递泉乌石山坰。秋风秋雨留客，一碗春浮洞庭。此乡大好鱼舍，何年更富茶租。准办布帆十幅，共尔春风五湖。
秋晚小集寿门出藏茗洞庭春饷客分体得六言·其一
作者：梁启心
朝代：清

扫萚青棠树底，递泉乌石山坰。秋风秋雨留客，一碗春浮洞庭。
秋晚小集寿门出藏茗洞庭春饷客分体得六言·其二
作者：梁启心
朝代：清

此乡大好鱼舍，何年更富茶租。准办布帆十幅，共尔春风五湖。
立秋后三日雨中泛湖
作者：梁启心
朝代：清

濛濛湿翠满重湖，一棹中流乍有无。凉意十分归枕簟，秋声几点到菰芦。水花带雨弄姿态，风柳牵船成画图。我与鸥盟幸无负，笑他堀堁羡莼鲈。
泊兰江
作者：梁善长
朝代：清

川暝舟初泊，群峰夕照中。晚烟浮树碧，渔火烧崖红。流恨无如水，吹愁欲借风。醉吟何不可，江月故人同。
登鳌洲塔同陈石樵
作者：梁善长
朝代：清

浮图七级宝安西，共倚危栏望欲迷。水绕鳌洲桃浪阔，天回鹏岭涧云低。蔗苗绿映村边路，菽蔓青延垄上畦。转眼花飞春又暮，可堪归鸟向人啼。
平定城楼天衢阁成诗以纪之
作者：梁国治
朝代：清

飞阁浮空接汉槎，冠山浓翠挹晨霞。关河榆柳连三月，烟火楼台出万家。几度严城筹保障，偶从贤守话桑麻。蓬瀛天际尘难到，指点人寰路未赊。
游七星岩
作者：梁国治
朝代：清

七星岩，石嵯峨，浮空一气青苍摩。上涵太古之风烟，下澄万顷之湖波。珠衡玉斗天心落，翠黛千寻照城郭。巨灵开凿始何年，朵朵芙蓉新秀削。昔闻群帝朝太清，天神娭笑玉女迎。来此宴集千觞行，前骑麒麟后长鲸。鸣钟交鼓吹竽笙，仙音缥缈隔天上，至今好鸟传其声。初向云关访灵笈，洞口惟容一人入。须臾庨豁圆庐高，石髓淋淋滴犹湿。灵景何窈冥，元精乍嘘吸。呀然窃穴潜阴风，金关玉籥嵌玲珑。山僧束炬照危壁，霅然电烛开双瞳。宛延翠气，逦迤青虹。飞梁跨接，风云交通。玉文石记镌岁月，谽谺坱圠迷西东。殊形诡状不可悉，僧言下有虬龙宫。虬龙含雾静蜎蜎，峥霄一线光明天。白云片片都轻举，石人如花琢龙女。颇黎宝树车渠叶，净界分明闻佛语。僧言此是璇玑台，火齐璎珞千玫瑰。清霄缟皓延素月，映空万里霜华皑。我听僧言意未足，直上天门散遥瞩。手招三辰引凤凰，银河开流溢户旁。乘凌清气临洋洋，仙风吹落天花香。三山五岭，郁何苍苍。游心冥漠，归云低昂。仙都佛国事难记，七星何乃传荒唐。人间莫辨支机石，天上回瞻白玉堂。
过观音岩
作者：梁国治
朝代：清

石壁立水外，风涛浩汹汹。何年巨灵擘，幻此金莲涌。谽谺豁幽窦，液沥垂乳湩。飞空土危梯，万象罗森耸。澄潭空心颜，倒景群山拱。江帆日暮摇，回首苍烟重。一声清磬鸣，上界香云拥。
题评石径
作者：梁国治
朝代：清

云关秘西轩，浏浏岩壑声。林篁碧天端，风佩摇秋清。俯仰瞻嵯峨，石气互阴晴。窈窕一何深，得无怡我情？幽人想元迹，流览众妙呈。一径入云去，高下谁当名？
贺沈葆桢寿联
作者：梁孝熊
朝代：清
体裁：联

衮衣一品拜元戎，大江南，大江北；灯火万家祝生佛，八千春，八千秋。
客中逢雨
作者：梁学孔
朝代：清

细雨随风拂草堂，晚来弥觉一身凉。披襟不寝犹烹茗，怕益离愁梦故乡。
净慈寺大殿联
作者：梁宝常
朝代：清
体裁：联

依净土以印净心，回峰现亿万化身，觉悟群迷成净果；引慈航而宏慈量，慧日照三千法界，庄严重耀证慈缘。
贺林扬祖祖母寿联
作者：梁寿辰
朝代：清
体裁：联

致欢久协曹全谚；介福长酬令伯情。
挽徐廷烺联
作者：梁小槎
朝代：清
体裁：联

十四日病莫能兴，幸乔梓相依，屡纩尚能亲含玉；三千里没而犹视，痛桑榆垂暮，倚闾犹自盼泥金。
凝翠轩联
作者：梁巘
朝代：清
体裁：联

雨后静观山意思；风前闲看月精神。
厅联
作者：梁平仲
朝代：清
体裁：联

随遇而安，素患难行乎患难；与人无忤，呼马牛应以马牛。
戏彩亭联
作者：梁平仲
朝代：清
体裁：联

胜地许循陔，成兹乐事；齐心殷舞彩，让尔先声。
门联
作者：梁平仲
朝代：清
体裁：联

银无可洗；云尚能梯。
集字联
作者：梁平仲
朝代：清
体裁：联

守始图成，以翼其善；造义繇道，不求诸人。
挽曾国荃联
作者：梁廷超
朝代：清
体裁：联

早岁湘中曾晋谒，适节启筹边，幸瞻光霁，并叨锡予楹联，誉骥策驽，欲使马群空冀北；迩年辕下备驰驱，愧形同顽石，正赖陶镕，何意行征汉镇，凄风骤雨，惊传星落大江东。
久雨即景
作者：梁德绳
朝代：清

半月溟濛雨未晴，閒阶如绣绿苔生。亚枝花蕊寒犹禁，出谷莺簧啭尚轻。压树黑云飞不起，栖檐冻雀喑无声。屏山徙倚春游寂，拨尽炉烟梦亦清。
乳燕飞
作者：梁德绳
朝代：清

十载伤心者。向常时、忆犹未忍，哪堪重话。漫说平生无长物，剩有绨缃万架。怅烟锁、当年亭榭。一点心兼师与父，课孤儿、月白风清夜。书未尽，泪如泻。而今墓木将成把。几时得、青箱愿遂，笑含泉下。偶尔音容频入梦，似在五三精舍。奈落叶、萧萧惊洒。纵使诸孤能树立，恐慈幛、也易春晖谢。支病骨，肩难卸。
南乡子·元宵赋别
作者：梁德绳
朝代：清

去住别离同。此日心情似转蓬。勉向烛龙看斗舞，玲珑。香雾空濛灯晕红。病怯柳丝风。才唱骊歌意绪嫞。骨肉江乡千里梦，惺忪。回首云山隔几重。
南乡子·寄四儿邵武
作者：梁德绳
朝代：清

迢遥阻关山。辗转柔肠去住难。便是华堂开夜宴，愁看。柏酒虽浓未解颜。寄语且心宽。春水生时好放船。此夕衙斋清绝处，遥怜。爆竹声中又一年。
南浦·咏萍
作者：梁德绳
朝代：清

水暖熨靴纹，怪无端，揉碎澄湖千顷。镜影倚娇酣，鱼龙舞、一搦纤腰初整。飞花滚滚，为谁催作春阴冷。便拟扁舟从此去，早有桃鬟相等。几番皱损柔蛾，误天涯、荡子萍飘难稳。幸自不知愁，凝妆竟、莫向翠楼轻凭。黏天腻绿。添它南浦魂销尽。待得晚来风乍定，吹雨濛濛愁暝。
卜算子·偶见玉孺人诗，爱其“五更霜月欺灯影，一树风雅续雁声”句，因点窜成闺怨一阕
作者：梁德绳
朝代：清

永夜绣屏孤，香炉金猊冷。薄帏寒透五更风，霜月欺灯影。落叶断魂惊，短梦仍无定。窗外鸦声续雁声，不管愁人听。
即景呈夫子
作者：梁德绳
朝代：清

袅袅疏林几抹烟，青阳湾转小村前。薄云漏日明孤塔，新水涵秋淡远天。静坐可无清课遣，举头便结看山缘。凭君妙悟能拈出，画意诗情在者边。
寄外
作者：梁德绳
朝代：清

商风落木秋萧瑟，庭橘团霜绽金实。时序推迁感念深，众芳消歇闻啼鴂。屏山徙倚夕阳斜，目送浮云气纡郁。君子于役路悠悠。女子善怀心惙惙。五年三度伤离别，一度柔情一断绝。才当夏尽喜君来，那料秋初君又出。君期岁暮当复还，无奈征期太仓卒。梅关西去接章江，岧嵽吴山青入越。如梭小艇泛奫沦，如叶轻装度崒嵂。滕王阁外落霞飞，钱塘江上重潮汨。壮游足以散幽滞，远揽山川富奇崛。䖮蛉毫管秃千枝，豪情恣向诗篇泄。迢迢江汉限无梁，思欲从君遑有术。兰闺终日但凝愁，忧从中来不可掇。悄然泪下沾衣裳，出户徘徊仍入室。庭空寂寂昼阴深，窗虚肃肃清飙拂。荷衣已褪菊屏残，海棠半萎蕉心折。苔阶败叶扫还生，似我回肠宽更结。香兔烟微夜长极，帘栊凉影筛秋月。铜铺露气冷于冰，玉砌天光明似雪。盘桓不寐到更残，渐渐星河淡将没。无边景色为谁佳，得句仍忘懒拈笔。人生不有远离悲，焉知聚处足欢悦。行人今夕宿何方，天寒苟得无饥渴。想见亭亭太瘦生，苦吟百计搜心血。听风听水闭筠篷，篷外滩高浪突兀。戍鼓渔榔厉响清，风雅芦雁悲声咽。回望云山千万重，客怀那不增骚屑。纵教内典豁尘根，安心未必能如佛。料应革带日移孔，卯酒壮頄清见骨。寄书不敢道相思，苦劝加餐并慎疾。残镫勿恋看书久，半臂勤添御寒烈。万事加心身在远，僮仆无能徒蹇呐。高堂频自说行人，雁信不来垂忆切。强宽时日数征程，惆怅私心转恍惚。小儿岂止不解意，跳荡终朝尽顽黠。侍姬正复可怜人，似慧如痴复似谲。偏将琐语溷遥思，乱折秋花供簪栉。众中谈笑总无聊，幽衷脉脉何由揭。明知少别非为苦，也识归期近可必。宛转牵愁不自知，春蚕茧缚兰膏爇。仰看众鸟定双翔，俯盼庭枝不单茁。嗟我与君同一身，一身形影如何别。寻常相隔尚相忆，何况三秋千里阔。长路无情漫浩浩，芳时不觉去忽忽。安能奋翅起高飞，到处相随勿相失。
寄外
作者：梁德绳
朝代：清
体裁：古风

商风落木秋萧瑟，庭橘团霜绽金实。时序推迁感念深，众芳消歇闻啼鴂。屏山徙倚夕阳斜，目送浮云气纡郁。君子于役路悠悠，女子善怀心惙惙。五年三度伤离别，一度柔情一断绝。才当夏尽喜君来，那料秋初君又出。君期岁暮当复还，无奈征期太仓卒。梅关西去接章江，岧嵽吴山青入越。如梭小艇泛奫沦，如叶轻装度崒嵂。滕王阁外落霞飞，钱塘江上重潮汨。壮游足以散幽滞，远揽山川富奇崛。蚃蛉毫管秃千枝，豪情恣向诗篇泄。迢迢江汉限无梁，思欲从君遑有术。兰闺终日但凝愁，忧从中来不可掇。悄然泪下沾衣裳，出户徘徊仍入室。庭空寂寂昼阴深，窗虚肃肃清飙拂。荷衣已褪菊屏残，海棠半萎蕉心折。苔阶败叶扫还生，似我回肠宽更结。香兔烟微夜长极，帘栊凉影筛秋月。铜铺露气冷于冰，玉砌天光明似雪。盘桓不寐到更残，渐渐星河淡将没。无边景色为谁佳，得句仍忘懒拈笔。人生不有远离悲，焉知聚处足欢悦。行人今夕宿何方，天寒苟得无饥渴。想见亭亭太瘦生，苦吟百计搜心血。听风听水闭筠篷，篷外滩高浪突兀。戍鼓渔榔厉响清，风雅芦雁悲声咽。回望云山千万重，客怀那不增骚屑。纵教内典豁尘根，安心未必能如佛。料应革带日移孔，卯酒壮頄清见骨。寄书不敢道相思，苦劝加餐并慎疾。残镫勿恋看书久，半臂勤添御寒烈。万事加心身在远，僮仆无能徒蹇呐。高堂频自说行人，雁信不来垂忆切。强宽时日数征程，惆怅私心转恍惚。小儿岂止不解意，跳荡终朝尽顽黠。侍姬正复可怜人，似慧如痴复似谲。偏将琐语溷遥思，乱折秋花供簪栉。众中谈笑总无聊，幽衷脉脉何由揭。明知少别非为苦，也识归期近可必。宛转牵愁不自知，春蚕茧缚兰膏爇。仰看众鸟定双翔，俯盼庭枝不单茁。嗟我与君同一身，一身形影如何别。寻常相隔尚相忆，何况三秋千里阔。长路无情漫浩浩，芳时不觉去忽忽。安能奋翅起高飞，到处相随勿相失。
小韫甥女于归吴门以其爱诗为吟五百八十字送之即书明湖饮饯图后
作者：梁德绳
朝代：清

珍禽翔云霄，山林一回顾。池鲂送江河，愿渠得所去。严妆既已竟，旭旦戒兰驭。施衿申丁宁，未语泪先堕。诗人悲《葛藟》，甥独丁此苦。有姊嫁远方，归安限礼数。有兄守衡门，尺水困濡呴。岂无强近亲，相视等陌路。外家谊独真，寒暑无异遇。惟我与汝母，同怀意深固。汝母失养年，遗汝在婴孺。虽非握手托，默默相委付。汝随严亲游，飘摇亦云屡。桓山悲剧别离，哀音向谁诉。我闻迎汝来，相依一年住。团圞小姊妹，提挈共朝暮。庭有满栏花，襟汝染香雾。室有盈架书，腹汝饱竹素。秀眉日连娟，丰容逾修嫭。湖水泮轻澌，东风绿芳树。婿家宦姑苏，诹吉告迎娶。慰我十年心，肇汝百年务。临当加景行，且复须臾驻。念甥少小日，颖出抱神悟。七岁裁小诗，往往有佳句。所惜女子身，讲授乏师傅。但从意匠营，颇合风雅趣。拟古揽荃桂，体物妙风絮。夫子论诗苛，瘢垢好磨铝。纷纶辨真伪，许汝得参预。郎君诗礼门，况闻美无度。渊源有舅嫜，别集久传布。相攸善所归，岂在盛签具。芳辰爱景光，帷房乐恬豫。唱酬陶性情，琴瑟宛在御。梁孟暨鲍桓，庶几古贤慕。尚须勤妇职，才名非所据。结帨示成人，著代行降阼。寒湿奉席衽，甘滑调七箸。纫缀夜镫迟，盥栉晨鸡曙。使令宜敬承，意指勿轻忤。所贵睦上下，但莫惑婢妪。柔顺汝性成，迂懦我所虑。行己苟不愆，发言亦何怖。佩汝白玉珩，愿汝节行步，衣汝红罗襦，愿汝保和煦。外祖舅父母，各各汝告语。一一识诸心，久久勿遗误。述昏傥有诗，申情傥有赋。江鳞既东来，云鸿亦南翥。毋以女萝茑，而忘宛童寓。虽无毛里恩，亦复关肺腑。墨车已授绥，画舫待津渡。伫立望去轮，辗转不知处。感念何时平，释此心神注。
山村
作者：梁德绳
朝代：清

学鸣翠鸟贴枝飞，无主红花乱碧围。溪女贪看岩瀑落，不知细雨湿罗衣。
忆江南·示萍香颖卿
作者：梁德绳
朝代：清

春风里，相约倒金尊。杨柳绿遮堤畔路，桃花红入水边村。何处涤愁痕。
忆江南·萍香颖卿即席见和，复拈此解
作者：梁德绳
朝代：清

重帘捲，排闷集吟尊。山谷诗名传绣闼，梦窗春恨赋江村。秀绝墨花痕。
抛球乐
作者：梁德绳
朝代：清

小雨吹凉湿桂林。画帘不卷足秋阴。吟边意共青山远，闲处愁随绿酒深。日暮空庭里，北雁飞来动远音。
浣溪沙·亡三女不至寄之
作者：梁德绳
朝代：清

病躯孱弱不胜衣。十数年来百事非。梦魂常绕旧京畿。心为伤多才学佛，人因秉久竟成医。衰颜强驻待儿归。
游海幢寺
作者：梁德绳
朝代：清

春波潋滟漾轻桡，共访禅门到竹寮。人语不闻香界静，花光时引鸟声嚣。参差古殿依山树，早晚疏钟应海潮。归去日斜馀兴永，吟情相与挽长条。
甲午仲春赴邵武舆中口占
作者：梁德绳
朝代：清

衰年决意竟山行，十日浓阴渐放晴。万叠青山围竹径，千条雪涧作潮声。异乡喜见莱衣迓，夹道遥来彩仗迎。此去樵川应不远，早将慰语寄邮程。
百字令·题生香馆词稿
作者：梁德绳
朝代：清

秋空琴响，是清商清徵，一般凄恻。虽乏钟期山水赏，略辨弦桐燥湿。兰秀空山，珠明午夜，露洁凉蝉翼。眉山未接，满襟芳意先袭。为想结习薰修，浮幢香海，一寸灵心纳。我亦绛河曾梦去，欲访锦机消息。思比云忙，才如花弱，怕被天孙识。新词吟罢，几回惆怅胸臆。
秋日湖上
作者：梁德绳
朝代：清

玉带桥边野望时，明流秀嶂碧参差。香馀水面残荷叶，梦冷堤阴睡鹭莺。往日销金留落照，于今铸铁剩荒祠。数株衰柳西风里，过客攀条有所思。
秋日湖上
作者：梁德绳
朝代：清
体裁：七言律诗

玉带桥边野望时，明流秀嶂碧参差。香馀水面残荷叶，梦冷堤阴睡鹭鸶。往日销金留落照，于今铸铁剩荒祠。数株衰柳西风里，过客攀条有所思。
至天竺
作者：梁德绳
朝代：清

为礼金仙去，山容出郭清。野花时五色，水鸟爱孤行。一径入寒翠，回溪作雨声。无边萧爽意，暂此豁尘情。
苍梧谣 其一 周生意有所惑，作此戏之
作者：梁德绳
朝代：清

休。漾碧波清浣旧愁。扁舟去，无计暂句留。
苍梧谣 其七 周生意有所惑，作此戏之
作者：梁德绳
朝代：清

吟。拍遍阑干赋不成。明镜里，一夜鬓星星。
苍梧谣 其三 周生意有所惑，作此戏之
作者：梁德绳
朝代：清

寻。倩影依稀隔桂林。回廊遍，不觉晓风侵。
苍梧谣 其九 周生意有所惑，作此戏之
作者：梁德绳
朝代：清

猜。莫是春回燕亦回。沉吟处，几度费详推。
苍梧谣 其二 周生意有所惑，作此戏之
作者：梁德绳
朝代：清

痴。遍绕阑干十二时。千金意，密密祝□尼。
苍梧谣 其五 周生意有所惑，作此戏之
作者：梁德绳
朝代：清

思。一棹天涯怨别离。秋江上，可有载归时。
苍梧谣 其八 周生意有所惑，作此戏之
作者：梁德绳
朝代：清

怜。诗骨伶俜耸瘦肩。情脉脉，独坐小窗前。
苍梧谣 其六 周生意有所惑，作此戏之
作者：梁德绳
朝代：清

望。烟水吴江恨杳茫。回春意，佛力仗慈航。
苍梧谣 其十 周生意有所惑，作此戏之
作者：梁德绳
朝代：清

空。吹落春花不见踪。东风冷，何处觅残红。
苍梧谣 其四 周生意有所惑，作此戏之
作者：梁德绳
朝代：清

愁。整日无言独倚楼。月如钩，寂寞似寒秋。
苍梧谣·周生意有所惑，作此戏之
作者：梁德绳
朝代：清

休。漾碧波清浣旧愁。扁舟去，无计暂句留。痴。遍绕阑干十二时。千金意，密密祝□尼。寻。倩影依稀隔桂林。回廊遍，不觉晓风侵。愁。整日无言独倚楼。月如钩，寂寞似寒秋。思。一棹天涯怨别离。秋江上，可有载归时。望。烟水吴江恨杳茫。回春意，佛力仗慈航。吟。拍遍阑干赋不成。明镜里，一夜鬓星星。怜。诗骨伶俜耸瘦肩。情脉脉，独坐小窗前。猜。莫是春回燕亦回。沉吟处，几度费详推。空。吹落春花不见踪。东风冷，何处觅残红。
述怀
作者：梁德绳
朝代：清

一住西湖二十年，早看青鬓换华颠。閒来输与眠沙鹭，冷处甘同抱叶蝉。绝少馀资供大药，幸无离梦到遥天。当年本有溪山约，应逐维摩老辋川。
醉太平·月湖泛秋
作者：梁德绳
朝代：清

云散银鳞。山围翠屏。兰桡画碎波纹。闪渔灯一星。弦调素琴。杯斟绿醽。人行桥上三更。遍乾坤月明。
金缕曲
作者：梁德绳
朝代：清

帘捲东风冷。正花前、莺声渐涩，半凋红影。花外愔愔藏楚弄，玉手明徽相映。仿佛写、熙春丽景。忽作清商翻怨调，似秋空、朔雁飞无定。沙塞迥，夜霜警。一时四座无言静。敛丝桐、逡巡再拜，细陈萍梗。憔悴朱颜今已矣，梦断红楼金井。更那望、知音倾听。柳絮浮云根蒂杳，枉娇痴、阅尽繁华境。诉往事，意悲哽。甲第河东冠。护芳姿、金笼翡翠，盈盈仙伴。记取双名书线夹，只许鹦哥偷唤。尘不到、玉娥窗畔。香影花光初学步，太憨生、时博闺中粲。朝绣幌，暮云幔。午桥池馆清幽惯。颇憎它、新声嘈囋，穿丝透管。唤取师曹教小玉，指点吟揉抑按。算众里、独推心腕。生结名香焚篆鼎，傍妆台、细鼓清音缓。五弄罢，月初满。姻戚崔卢贵。倒金樽、兰堂日午，广筵佳会。软舞娇歌都过了，志在高山流水。催一霎、妆成奏伎。上客低徊频注目，为儿家、一洗筝琶耳。娇顾影，自矜喜。当时只解耽游戏。一年年、桃鬟高并，柳丝难系。弱蔓孤根无处著，随分萦依荆杞。也算做、花开连理。茵溷飘零元不定，判百年、人事长如此。浑不计，电光驶。金谷繁华歇。更惊心、乔松鹤去，大弦声急。丝管春风前日事，悲动白杨萧瑟。对弟子、青娥暗泣。小队银筝零落了，玳梁边、谁管双栖翼。秋燕影，浪萍迹。燕飞萍转钱塘客。鼓飞涛、泠泠江上，樽前发白。换羽移宫传别恨，回首蓬莱云隔。但海水、数峰摇碧。停拂银钩增怅惘，坐幽篁、为谱胡笳拍。词未尽，泪盈臆。
金缕曲·其一
作者：梁德绳
朝代：清

帘捲东风冷。正花前、莺声渐涩，半凋红影。花外愔愔藏楚弄，玉手明徽相映。仿佛写、熙春丽景。忽作清商翻怨调，似秋空、朔雁飞无定。沙塞迥，夜霜警。一时四座无言静。敛丝桐、逡巡再拜，细陈萍梗。憔悴朱颜今已矣，梦断红楼金井。更那望、知音倾听。柳絮浮云根蒂杳，枉娇痴、阅尽繁华境。诉往事，意悲哽。
金缕曲·其三
作者：梁德绳
朝代：清

姻戚崔卢贵。倒金樽、兰堂日午，广筵佳会。软舞娇歌都过了，志在高山流水。催一霎、妆成奏伎。上客低徊频注目，为儿家、一洗筝琶耳。娇顾影，自矜喜。当时只解耽游戏。一年年、桃鬟高并，柳丝难系。弱蔓孤根无处著，随分萦依荆杞。也算做、花开连理。茵溷飘零元不定，判百年、人事长如此。浑不计，电光驶。
金缕曲·其二
作者：梁德绳
朝代：清

甲第河东冠。护芳姿、金笼翡翠，盈盈仙伴。记取双名书线夹，只许鹦哥偷唤。尘不到、玉娥窗畔。香影花光初学步，太憨生、时博闺中粲。朝绣幌，暮云幔。午桥池馆清幽惯。颇憎它、新声嘈囋，穿丝透管。唤取师曹教小玉，指点吟揉抑按。算众里、独推心腕。生结名香焚篆鼎，傍妆台、细鼓清音缓。五弄罢，月初满。
金缕曲·其四
作者：梁德绳
朝代：清

金谷繁华歇。更惊心、乔松鹤去，大弦声急。丝管春风前日事，悲动白杨萧瑟。对弟子、青娥暗泣。小队银筝零落了，玳梁边、谁管双栖翼。秋燕影，浪萍迹。燕飞萍转钱塘客。鼓飞涛、泠泠江上，樽前发白。换羽移宫传别恨，回首蓬莱云隔。但海水、数峰摇碧。停拂银钩增怅惘，坐幽篁、为谱胡笳拍。词未尽，泪盈臆。
镫下写玉篇
作者：梁德绳
朝代：清

百和馀香袅篆烟，镫笼蜡纸照残篇。一章急就窗前课，往事沈思十载前。
阿那曲
作者：梁德绳
朝代：清

风吹枯叶自相语。霜洗银蟾如许。梅花也惜锁窗寒，不放清香过窗去。
飞来寺·其一
作者：梁德绳
朝代：清

曾侍廉车过此山，十年还又到禅关。苍藤石磴依然在，忆泪弹成苦竹斑。高敞经堂傍水漘，萧梁旧迹几更新。山前一片槃陀石，曾坐西来面壁人。
飞来寺·其三
作者：梁德绳
朝代：清

净碧屏风面面虚，松杉饱阅岁寒馀。澄江一曲清无底，倒影晴岚画不如。
飞来寺·其二
作者：梁德绳
朝代：清

危亭百尺架山根，瀑布当窗划翠痕。洞口白云迷远近，一环何处访归猿。
飞来寺·其二
作者：梁德绳
朝代：清

危亭百尺架山根，瀑布当窗划翠痕。洞口白云迷远近，一环何处访归猿。净碧屏风面面虚，松杉饱阅岁寒馀。澄江一曲清无底，倒影晴岚画不如。
池上楼联
作者：梁恭辰
朝代：清
体裁：联

面壁拓幽居，一角永嘉好山水；筑楼存古意，千秋康乐旧池塘。
温州郡署联
作者：梁恭辰
朝代：清
体裁：联

要地寄一麾，须常念海山深阻；旧堂共千载，敢但希王谢风流。
贺应宝时60寿联
作者：梁恭辰
朝代：清
体裁：联

作忠仍作孝，羡六旬犹舞斑衣，善则归亲，天使寿翁娱老母；忘世不忘民，代三省广筹粒食，福求自己，人夸晚岁庆多男。
赠俞樾联
作者：梁恭辰
朝代：清
体裁：联

家有百旬老母；身为一代经师。
赠戴咸弼联
作者：梁恭辰
朝代：清
体裁：联

二千里外冷官，潘舆迎养百龄母；六十年来宿学，边笥真藏万卷书。
钱塘丁氏藏书屋联
作者：梁恭辰
朝代：清
体裁：联

万卷皆成帙；千竿不作行。
贺梁恭辰60寿联
作者：梁恭辰弟
朝代：清
体裁：联

花萼集，竹林游，他日归田应有约；廉察精，功过录，此身修福合长生。
贺梁恭辰妻60寿联
作者：梁恭辰弟
朝代：清
体裁：联

中寿世所荣，祝嫂嫂千秋，永佐阿哥持豸节；高歌吾已老，愿年年二月，长偕犹子进麋觞。
挽姐联
作者：梁恭辰等
朝代：清
体裁：联

姊妹中尔最多才，只自因女嫁男婚，百感攒心成一病；弟兄辈近无善状，莫惨说生离死别，九原忍泪慰双亲。
七月七日再入大湖作
作者：梁成楠
朝代：清

客行惨澹无颜色，十年枉用开山力。巨蛇不拔山不摧，山瘴如烟山树黑。五六月间蒸暑湿，大湖痞鬼家家入。饥鼠清宵绕案行，怪枭白昼当门立。瘴疠犹可，生番杀我。民为彼兽，山为彼囿。既择其肥，亦食其瘦。肥男瘦男为彼噬，鬼必搏膺诉天帝。坏门陷厕为大厉，不然或在彼膏肓，彼无医和那得制。岂知带血挟人头，况使骨肉成寇仇。鬼不仇番仇骨肉，骨肉吞声惟暗哭。鬼家不敢招魂祭，或恐魂引凶番至。生为肉兮死为伥，闻所未闻真骇异。民视番，猛于官，官奉番，骄于子。番屠民，如屠豕，官闻知，惟充耳。山水毒淫乃如彼，豺虎纵横复如此。居民皇皇走折趾，先生入山可已矣。
三月十八雨泊长崎
作者：梁成楠
朝代：清

三老来相告，船行入内河。浪方香港细，山较厦门多。鹰饿梢平水，鸥轻逐去波。明朝神户雨，无计奈愁何。
三月十八雨泊长崎
作者：梁成楠
朝代：清

叵耐长崎雨，全昏海外天。万家临水屋，一鬨上煤船。男妇衣殊制，山川势欲仙。聊凭知道里，关吏笔抽铅。
丙申1896三月初九夜有感
作者：梁成楠
朝代：清

尝胆君臣计若何，匆匆又是一年过。暮春三月今逾朔，去岁兹辰正议和。莫倚神灵趋铁马，会看荆棘没铜驼。腐儒一饱虽无策，偻目伤心自纵歌。
九份为南湖山背鸟道丛菁过之懔慄
作者：梁成楠
朝代：清

枉用飞泉注，无田可种苗。火沈樟脑灶，风入苧麻寮。木石依山鬼，烟尘出洞獠。忽闻林密处，斧响有人樵。
二月十八日
作者：梁成楠
朝代：清

频年落拓在天涯，吾道艰难莫怨嗟。骨肉无多妻作弟，关山远别客为家。欲如橘老终藏橘，试问茶神学种茶。屈计生涯赢几许，霜毛一半近来加。
佃客
作者：梁成楠
朝代：清

佃客结茅庵，邻家屋两三。快牛过子弟，健妇抵丁男。鸡犬？簩竹，鱼虾钴鉧潭。逃亡今略尽，寥落我何堪。
佃客
作者：梁成楠
朝代：清
体裁：五言律诗

佃客结茅庵，邻家屋两三。快牛过子弟，健妇抵丁男。鸡犬𥯨簩竹，鱼虾钴鉧潭。逃亡今略尽，寥落我何堪。
十九日始见长崎山色喜赋长句
作者：梁成楠
朝代：清

新妇隔朝便梳饰，晓来镜里青螺色。昨夜催妆吾有诗，老兴清狂饶笔力。海日初醺十丈红，江波远浸千寻碧。山川明媚入朝晖，作意来娱万里客。客行万里无交亲，以尔青山作主人。海外逢迎无俗态，客中揽结得情真。交情白日与皓月，山容青青我华发。但恨舟壑无久淹，转眼即为胡与粤。尔来先我二千岁，应见秦人来避世。安期游说本恢奇，徐福神仙多诡计。后来方士何荒唐，谬说迎仙需候气。倏云有地却可望，又患旋风难得至。山耶渺在白云乡，误死秦皇与汉皇。今我一挥东海袖，兹山尽入小奚囊。囊诗盛付中原去，化作霏霏五色雾。故人迢递隔尘中，不见倚舟临海题诗处。
南湖五六里人家
作者：梁成楠
朝代：清

山中别有天，天上落飞泉。屋后千章木，门前几亩田。不贪何祸福，无患即神仙。试与停骖问，宁知魏晋年。
南湖至大湖风雨阻归者四日
作者：梁成楠
朝代：清

风雨挟山浮，千溪水乱流。势危防败屋，身寄欲沈舟。里舍同交尽，薪刍独客愁。等閒为旅寓，何必厌勾留。
南湖西行经九份鹿湖各山纪之以诗
作者：梁成楠
朝代：清

鬼啸与狨啼，青天蜀道危。云扶张臂石，雨益恶声溪。野屋家家树，山田步步梯。劳薪劳不息，悔不事幽栖。
台中县房里大甲两溪
作者：梁成楠
朝代：清

鸟嘴尖山何崿崿，白龙两缕排空落。捲尽泥沙入海波，瀰迤盈眸石珞珞。千年水石恣击搏，水飞石立相为虐。有时水强挟石走，风雨声中猛虎作。有时石强水波怒，龙蛇拗触势尤恶。有时敌石潜师退，分道并侵争夺掠。飞沫怒流震万霆，巧乎有道难容脚。昔年乙酉初临渊，九十月交水始涸。舟人捩柁舟如驶，急睨岸人抛缆索。岸人齐力身手好，一声邪许无前却。水推之行人力挽，不尔船同鱼纵壑。劳生何啻百经过，今日孤云竟何托。藤县中丞真好事，驻军大甲为筹度。谬谓投鞭足断流，岂知铸铁空成错。人谋不遂鬼谋空，徒峙神祠称锁钥。今年丁酉我重游，日本工师事绳削。积木高齐火燄山，一溪一溪成略彴。真从枕席过鲜水，差拟复道萦剑阁。万事始知难见巧，馀生所见今非昨。寄书南北两飞鸿，行路虽艰艰亦乐。
同人议钝翁主办广泰成垦事
作者：梁成楠
朝代：清

亦知覆水苦难收，借箸聊为画一筹。有主青山如尔愿，无情白发上人头。莫疑枳棘栖鸾凤，好为儿孙作马牛。今日蚕丛犹待辟，不妨卧共少文游。
因欲游日本遣妾回粤待同游者仍不来次前韵
作者：梁成楠
朝代：清

蛮腰素口笑辞之，勿向人前哭别离。童女三千吾有妾，达夫五十老娱诗。归犹缓缓卿何恋，来怪珊珊尔独迟。襆被恐因私顾婢，乘桴或自畏居夷。
大湖感事·其一
作者：梁成楠
朝代：清

瓮盎堆人鲊，刀枪市鹿茸。贼难三箭定，山以一丸封。搏象应全力，从禽欲发踪。和番何草草，牛酒赏群凶。
太平林钝翁葺茅高卧处今为虎穴矣
作者：梁成楠
朝代：清

为恋田庐寄此身，田庐何意久沈沦。苦思骨肉愁无梦，自失山林老更贫。倦马嘶声空识路，饥鹰侧翅紧随人。祇疑误入桃源里，未许渔舟再问津。
居蛮甚贫闻家又为贼掠悯然有作
作者：梁成楠
朝代：清

荒谷犬嗥声，深疑鬼夜行。岩云笼树湿，山烧入窗明。故物青毡尽，新愁白发生。便归无所益，群盗正纵横。
徐莘田见示奼红女史遗诗并纵论东洋大局赋寄
作者：梁成楠
朝代：清

东海神驹性不羁，姜人黄土怆馀悲。在天在地相思愿，疑雨疑云绝妙词。周鼎重轻何用问，楚弓得失岂能知。凭君且隐鸡笼市，乞食吹箫和竹枝。
新开庄
作者：梁成楠
朝代：清

剪棘诛茅旧筑堂，堂前潋滟水平塘。李衡奴婢三千橘，诸葛生涯八百桑。茧足连年歌兕虎，磨牙尽日走豺狼。伤心今作无家别，我比新庄是故乡。
日本写东方朔陶朱公多子妇为三星图见陶朱公像甚怪伟因赋
作者：梁成楠
朝代：清

富者与仙者，两者尔何乐。愿作陶朱公，不作东方朔。东方先生名神仙，日求二百四十钱。一囊之粟不得饱，大官分肉流馋涎。今观倭制陶朱像，肉食之貌谁为传。广额丰颐笑开口，两耳如聃垂至肩。左肩肩巨囊，其中何止百万钱。左手撮囊口，实恐钱刀落地化为泉。右手擎一鼓，有柄当中穿。想是左提右挈雄心在，昔操军柄今利权。其下金绳捆载三巨橐，两脚蹴踏两橐坚。一橐且复以臀坐，如畏探囊胠箧然。不脱军中金锁甲，懔如大敌当彼前。智尽能索始获富，既富情状何可怜。如斯富者鄙且吝，曷怪爱子中途捐。吁嗟世上守财翁，枉见戏侮日本东。愿为饥死东方朔，不愿为富者陶朱公。
春柳
作者：梁成楠
朝代：清

不折章台柳，丝丝望转迷。晓烟芳草路，流水落花溪。青眼公看喜，蛮腰女舞低。枝轻难受露，絮薄未沾泥。夫婿无侯相，公孙有字题。服章占李相，眉妩斗张妻。白马双骖别，黄鹂两个啼。春云人渭北，朝雨客关西。丽映桃千树，寒依菜一畦。祇应怜弱植，谁种向金闺。
春雨书怀寄草场君
作者：梁成楠
朝代：清

谁似先生兴不休，雨中独往剑潭游。荷兰人启争棋局，艋舺蕃疑采宝舟。有志能延明日月，无功谁著晋阳秋。思今吊古情何极，点滴声声更益愁。苏鲁躬耕念昔年，细烟疏雨叱乌犍。参军幕职开蛮府，使者官衔署稻田。春树低迷无故旧，沧桑阅历即神仙。兼旬霢霂兴农事，愿就邦君再受廛。滑滑泥深屐齿拖，偶从巡抚旧庭过。燕归陌上无相识，鹤语辽东可奈何。故国伤心生黍麦，新亭举目异山河。闭门独听潇潇雨，门外凄清雀可罗。屐响车声近市喧，最宜雨住板桥园。楼台罨画浑疑梦，桃李阴沈更不言。马齿又增人愈老，猪肝为累道非尊。谁怜七十侯赢窘，晚入豪家贵相门。蝗旱相仍创造艰，弥闻幕府苦愁颜。雨声恰及春归日，寒气遥看雪积山。郑盗取人当少止，秦人避世正思还。请君译与名王语，广厦须开十万间。
春雨书怀寄草场君·其一
作者：梁成楠
朝代：清

谁似先生兴不休，雨中独往剑潭游。荷兰人启争棋局，艋舺蕃疑采宝舟。有志能延明日月，无功谁著晋阳秋。思今吊古情何极，点滴声声更益愁。
春雨书怀寄草场君·其三
作者：梁成楠
朝代：清

滑滑泥深屐齿拖，偶从巡抚旧庭过。燕归陌上无相识，鹤语辽东可奈何。故国伤心生黍麦，新亭举目异山河。闭门独听潇潇雨，门外凄清雀可罗。
春雨书怀寄草场君·其二
作者：梁成楠
朝代：清

苏鲁躬耕念昔年，细烟疏雨叱乌犍。参军幕职开蛮府，使者官衔署稻田。春树低迷无故旧，沧桑阅历即神仙。兼旬霢霂兴农事，愿就邦君再受廛。
春雨书怀寄草场君·其五
作者：梁成楠
朝代：清

蝗旱相仍创造艰，弥闻幕府苦愁颜。雨声恰及春归日，寒气遥看雪积山。郑盗取人当少止，秦人避世正思还。请君译与名王语，广厦须开十万间。
春雨书怀寄草场君·其四
作者：梁成楠
朝代：清

屐响车声近市喧，最宜雨住板桥园。楼台罨画浑疑梦，桃李阴沈更不言。马齿又增人愈老，猪肝为累道非尊。谁怜七十侯赢窘，晚入豪家贵相门。
春风一首自叹即送归人
作者：梁成楠
朝代：清

春风昼夜吹，曾不入枯枝。亭长逼妻日，将军遇尉时。异香还左僻，蹇命及亲知。即事堪凄断，伤心更别离。
束装有感
作者：梁成楠
朝代：清

块磊仍非酒可浇，吒闻喝落厦门潮。圣人西海还东海，大局南朝与北朝。衣服一均从赵改，诗书何罪继秦烧。毛锥我亦嫌无用，入市先求八尺刀。
残稿
作者：梁成楠
朝代：清

古锦囊空喜见君，偏师亦足壮吾军。尚留声价三分重，未等诗书一炬焚。死后长卿封禅草，生前瑕叔战场文。早知灰劫应藏腹，勿任词人醉墨薰。
水长流吏
作者：梁成楠
朝代：清

罗拜纷纷大小酋，建牙今在水长流。书名应署诸蛮长，划地公为小国侯。官职新加唐印绶，版图当入汉春秋。但令边徼无烽火，万叠青山足卧游。
淡水眺望呈陈淑程道兄
作者：梁成楠
朝代：清

分疆鼎峙各西东，一水依然两地通。大海潮回烟燄黑，内山雨过浪花红。曾无艋舺招人渡，尚有輶轩问土风。惟见买茶他国客，来如春燕去如鸿。
田家春日
作者：梁成楠
朝代：清

正月播嘉种，初苗铺幂历。分秧二月间，水深泥滑汩。三月蓐田草，妻儿共筋力。野人岂知书，莫辨阴阳历。计日不自閒，荷锄欣有适。新茶又出市，入郭探时值。寄声谢邻老，社酒不遑吃。牛衣曝前檐，鸡栅树后圃。菜花如雪白，沤田成沃土。田功少宽暇，人事又劳苦。输租入富家，输税入官府。闻有孟家女，力足支门户。夭桃枝正繁，媒妁凭邻姥。燕燕亦归来，双飞入衡宇。东邻常闭门，远作殊方客。西邻为盗取，束缚求金帛。春阳有偏照，不得事阡陌。禾黍十亩田，桑榆一区宅。刺桐吐花红，新竹苞粉白。娇女马头蚕，小儿牛背笛。客来具鸡黍，浊酒娱今夕。过此春风节，徙家及鸡狗。我田非筐箧，胡可挈而走。播穫自高曾，小人敢不守。清明告诸墓，易世能知否。身是晋陶潜，宅边仍五柳。今春较阴寒，丰歉卜邻叟。盘饤落花生，寿以蕃薯酒。
田家春日·其一
作者：梁成楠
朝代：清

正月播嘉种，初苗铺幂历。分秧二月间，水深泥滑汩。三月蓐田草，妻儿共筋力。野人岂知书，莫辨阴阳历。计日不自閒，荷锄欣有适。新茶又出市，入郭探时值。寄声谢邻老，社酒不遑吃。
田家春日·其三
作者：梁成楠
朝代：清

东邻常闭门，远作殊方客。西邻为盗取，束缚求金帛。春阳有偏照，不得事阡陌。禾黍十亩田，桑榆一区宅。刺桐吐花红，新竹苞粉白。娇女马头蚕，小儿牛背笛。客来具鸡黍，浊酒娱今夕。
田家春日·其二
作者：梁成楠
朝代：清

牛衣曝前檐，鸡栅树后圃。菜花如雪白，沤田成沃土。田功少宽暇，人事又劳苦。输租入富家，输税入官府。闻有孟家女，力足支门户。夭桃枝正繁，媒妁凭邻姥。燕燕亦归来，双飞入衡宇。
田家春日·其四
作者：梁成楠
朝代：清

过此春风节，徙家及鸡狗。我田非筐箧，胡可挈而走。播穫自高曾，小人敢不守。清明告诸墓，易世能知否。身是晋陶潜，宅边仍五柳。今春较阴寒，丰歉卜邻叟。盘饤落花生，寿以蕃薯酒。
由大湖至罩兰经八分林校栗林各处畏途也
作者：梁成楠
朝代：清

肩舆入深菁，蓬蒿四围合。尽日不逢人，山风惊飒飒。崖危猿跳啸，林密鸟呼答。佃屋半倾欹，逃亡两三腊。
破画
作者：梁成楠
朝代：清

不见完时见缺时，断缣残素欲何为。河山破碎谁司责，人物彫零事可知。云散风流王粲恨，天倾地陷屈平悲。补空当有丹青手，欲赠如椽笔一枝。
答幼春问讯之作
作者：梁成楠
朝代：清

三叉河上望模糊，隐隐云端见大湖。草木不随人鲊腐，林菁时听鬼车呼。有如白水辞微禄，直为青山误老夫。愁愧双鱼劳问讯，长贫今较一锥无。秋霜入鬓已堪怜，旧事思量更黯然。父子纪群交再世，主宾瑜策话同年。毛锥无用垂疏秃，羽扇非时合弃捐。谁料不谈阿堵客，老来偏欲乞囊钱。乞食茫然任所之，言词既拙计工诗。屈原泽畔吟多苦，庾信江南赋甚悲。归路渴思双马角，鬻身贱值五羊皮。不知七十虞奚老，尚有他时富贵为。年过方知畏后生，波澜才思令人惊。常闻温峤呼英物，未怪文渊爱客卿。新法祖龙方蔑士，诸儒孔鲋尚谈经。琴书不惜相持赠，望汝文章老更成。
答幼春问讯之作·其一
作者：梁成楠
朝代：清

三叉河上望模糊，隐隐云端见大湖。草木不随人鲊腐，林菁时听鬼车呼。有如白水辞微禄，直为青山误老夫。愁愧双鱼劳问讯，长贫今较一锥无。
答幼春问讯之作·其三
作者：梁成楠
朝代：清

乞食茫然任所之，言词既拙计工诗。屈原泽畔吟多苦，庾信江南赋甚悲。归路渴思双马角，鬻身贱值五羊皮。不知七十虞奚老，尚有他时富贵为。
答幼春问讯之作·其二
作者：梁成楠
朝代：清

秋霜入鬓已堪怜，旧事思量更黯然。父子纪群交再世，主宾瑜策话同年。毛锥无用垂疏秃，羽扇非时合弃捐。谁料不谈阿堵客，老来偏欲乞囊钱。
答幼春问讯之作·其四
作者：梁成楠
朝代：清

年过方知畏后生，波澜才思令人惊。常闻温峤呼英物，未怪文渊爱客卿。新法祖龙方蔑士，诸儒孔鲋尚谈经。琴书不惜相持赠，望汝文章老更成。
答王友竹兼呈香谷主政毓臣上舍
作者：梁成楠
朝代：清

诗骚出自秦火馀，毋乃古文奇字书。汉造魏制五言盛，八分小篆当无殊。七言歌行势奔放，何异草书誇雄壮。六朝初唐束声律，干禄字书下愈况。能者不随俗点画，宁费黄金买断石。要令体势入古妙，斯邕虽死神不隔。诗家操翰尚摹拟，康乐文通颇屈指。譬如欧褚写兰亭，纵未夺真亦得似。兴酣落笔声摩空，我与古人何必同。天马飞驰脱羁靮，岂外初时行步工。工倕旋指弃规矩，蛇珠荆玉群相诩。祇知紫色眩儿童，试问宗门谁父祖。笔纵字大我犹笑，临池水黑人称妙。愧余白首志不衰，况汝黑头年尚少。王郎诗思卓不群，弄笔颇知书八分。投我四香楼近集，欲令迂拙张其军。我不知诗仅识字，笔势词源法不二。颂不忘规学赠言，古来良医三折臂。
红头屿木盘木船泥碗歌
作者：梁成楠
朝代：清

木盘三尺谁所斲，其制不雕复不琢。老髯好事作盘铭，铭字中央周四角。刳木为舟长尺咫，黑白二文皆两已。土簋土型分始见，混沌胚胎拙无比。老髯摩挲向予语，南溟之南番所处。火烧屿与红头屿，有如东西列两序。火烧屿有汉人至，舶来或载漳泉器。红屿诸夷但闭关，汉人不入昆明地。葡萄酒，淡芭菰。大瀛人，以为娱，口腹同嗜彼独无。干戈揖让何多事，结绳制字胡为乎。寄译象鞮皆不用，指天扪腹声呜呜。我闻有虞制器始用漆，日本漆师称第一。舟楫之用济不通，火轮奇妙逾神工。汝定哥窑纷制作，洋瓷缕采黄金错。金车玉辂本椎轮，茹毛得饱思猩唇。玉杯象箸莫太息，却怪先为火化人。髯乎莫笑红屿器朴拙，太朴不完生诡谲。弧矢收威震炮车，九州四海皆流血。何如民物尚得古人意，规矩高曾良不啻。反本复始当有时，愿君宝此勿轻弃。
约人游日本久不来赋日本一首
作者：梁成楠
朝代：清

未到吾能梦见之，神山缥渺海迷离。求童男女开仙国，得好江山助我诗。萧飒鬓毛为客久，屯邅骨相上官迟。宣尼有说应三复，君子何心陋九夷。
草髯书来黑江松岛游历全岛将枉道过存赋诗以待
作者：梁成楠
朝代：清

南州八月暑云蒸，问俗三台策短藤。使鲁无鸠思集雁，殴丛有雀畏飞鹰。昆冈枉令焚炎火，渤海何人理乱绳。愿采家烝秋实意，登高作赋未为能。虎口营生自笑愚，求田问舍入南湖。膏肓泉石成真隐，倨强蛮夷号老夫。辽左管宁容作客，秦中随会未归孥。翠裾金辔何时过，勿诮空山斗酒无。
草髯书来黑江松岛游历全岛将枉道过存赋诗以待·其一
作者：梁成楠
朝代：清

南州八月暑云蒸，问俗三台策短藤。使鲁无鸠思集雁，殴丛有雀畏飞鹰。昆冈枉令焚炎火，渤海何人理乱绳。愿采家烝秋实意，登高作赋未为能。
草髯书来黑江松岛游历全岛将枉道过存赋诗以待·其二
作者：梁成楠
朝代：清

虎口营生自笑愚，求田问舍入南湖。膏肓泉石成真隐，倨强蛮夷号老夫。辽左管宁容作客，秦中随会未归孥。翠裾金辔何时过，勿诮空山斗酒无。
赋答洪弃生
作者：梁成楠
朝代：清

风尘已足伤，况滞非吾土。儒衣干酒肉，去入谁家宇。越人贵文身，始悔用章甫。曰归归未得，不归殆犹愈。潢池跳蛙黾，堂户守豺虎。薄命值时危，我生何泰苦。溺人且将笑，与子试论古。起喜迄倚那，世已千秋数。尔时操觚家，当有著韵谱。不然周女士，歌词振宫羽。庙朝十五风，曾无一踰矩。或云是天籁，天籁固为主。军容有步伐，持戟不失伍。舞行有缀兆，秉翟不失武。大义炳毛郑，遗文见齐鲁。自从四声作，束缚音低窳。我欲识元音，怅如无相瞽。说文论形义，笺传详训诂。精心事考索，十中或得五。有时口去钳，倔强得媚妩。格格或在喉，不茹先且吐。以诗娱日夜，遂忘贫且窭。赤手入太仓，觊能分斗庾。时命安足计，狂者自进取。聊布区区怀，以报洪兴祖。
赠洪弃生
作者：梁成楠
朝代：清

二百年文献，伊谁拟杜韩。渊源师友绝，著作古今难。可叹洪兴祖，徒为管幼安。蔚然章甫服，未许裸人看。裸壤原无论，衣冠识者谁。高歌惊下里，长燄谤群儿。怀抱民生痛，文章乐府奇。长官虚问俗，死罪敢言之。如生为弃朕，朕亦弃生为。无路陈三策，思京赋五噫。愁怀形比块，恸哭血成诗。苦语声酸鼻，长吟猛虎词。
赠洪弃生·其一
作者：梁成楠
朝代：清

二百年文献，伊谁拟杜韩。渊源师友绝，著作古今难。可叹洪兴祖，徒为管幼安。蔚然章甫服，未许裸人看。
赠洪弃生·其三
作者：梁成楠
朝代：清

如生为弃朕，朕亦弃生为。无路陈三策，思京赋五噫。愁怀形比块，恸哭血成诗。苦语声酸鼻，长吟猛虎词。
赠洪弃生·其二
作者：梁成楠
朝代：清

裸壤原无论，衣冠识者谁。高歌惊下里，长燄谤群儿。怀抱民生痛，文章乐府奇。长官虚问俗，死罪敢言之。
赠田庐生
作者：梁成楠
朝代：清

先生学书兼学剑，左手钩镡右铅椠。先生学剑且学诗，哦诗惊起帐下儿。学书学剑皆无用，惟有诗篇常讽诵。诵诗满腹不疗贫，肘后青囊足活人。葫芦墩市气落落，口自吟诗身卖药。诗味清新药味恶，置炭以冰燃不著。近市中田有故庐，卖药归来又读书。心氛世垢静扫除，白日晶晶照太虚。昔者韩康卖药为沈冥，徒有女子知姓名。今君卖药价不二，女子学诗求执贽。嵚崎历落不逢时，华发萧萧红粉师。男不封侯女不嫁，英雄末路足悲吒。
重五日入山由苗栗至大湖
作者：梁成楠
朝代：清

溪行有深湍，山行无寸土。当暑践炎石，似鱼游热釜。对岭见深林，林深防猛虎。杀人饮其血，手把髑髅舞。
钓龙台歌
作者：梁成楠
朝代：清

闽越王，安在哉，我来访古钓龙台。王与夫人寝殿开，寂廖常对古时梅。南台万屋瓦鳞鳞，当时海水未扬尘。王欲钓龙垂巨纶，谁缗之绳王夫人。钓龙囚在钓台井，井水千年碧逾冷。铁索锁龙波澜静，虎骨投龙雷雨猛。南越赵佗自椎髻，汉贤我贤争较计。翻然高筑朝汉台，台成左纛犹称帝。此台无事且百年，歌舞欢娱汉六世。呜呼，楚汉斗智斗力时，王为功狗出偏师。高天鸟尽兔走死，王有材力将何施。钓龙一事盖儿戏，驯狮伏象王能为。方今瀛海长蛟螭，夺我南溟作饮池。奋鬣欲入王阶墀，王能磔死抉其皮。如王真是奇男儿，王与夫人知不知。
长崎雨泊驰笑山灵
作者：梁成楠
朝代：清

万斛舟难一日停，停舟又恨雨冥冥。山如新妇常遮面，地想神仙不露形。顾我奔腾头半白，冀君盼睐眼终青。贵人谢客寻常有，世外烟岚几见经。
阿罩雾理主人残书
作者：梁成楠
朝代：清

儒术今当厄，人言可废书。市中云有虎，门下叹无鱼。幸得残编在，应同敝裤储。蠹虫轻拂拭，嗜好颇同余。
雨过新竹闻郑君毓臣将赴厦门
作者：梁成楠
朝代：清

江户山川彩笔收，挂帆又作厦门游。弄风燕马何思越，识巷殷人尚入周。诗义毛笺多岁月，家风糊口自春秋。两情蛩蟨原难别，天意重教苦雨留。
霜晓漫题
作者：梁成楠
朝代：清

日出霜华碧瓦烟，敝袍畏立晓风前。富非吾分犹奢望，老喜人称尚少年。久客浑忘长去国，不官自算始归田。苦无公子千金赠，辜负平生鲁仲连。
题行箧内所携米海岳各帖戏效渔洋论诗绝句
作者：梁成楠
朝代：清

下岩岁贡治平初，歙石罗纹总不如。惟有研山人窃后，泪珠空滴玉蟾蜍。
题行箧内所携米海岳各帖戏效渔洋论诗绝句
作者：梁成楠
朝代：清

举腕回锋下笔奇，怒猊渴骥势奔驰。小王韵味居然在，天马飞行不可羁。
题行箧内所携米海岳各帖戏效渔洋论诗绝句
作者：梁成楠
朝代：清

使虏王伦本不忠，澹庵疏劾欲生风。能将翰墨归天府，犹胜当年返梓宫。
题行箧内所携米海岳各帖戏效渔洋论诗绝句
作者：梁成楠
朝代：清

唐宋书家两大宗，倾朝好尚习王钟。岂知字体趋时贵，古学谁人肯问踪。
题行箧内所携米海岳各帖戏效渔洋论诗绝句
作者：梁成楠
朝代：清

大苏老米抗颜行，解脱禅机草势狂。超世神仙遗世佛，同收秋壑半閒空。
题行箧内所携米海岳各帖戏效渔洋论诗绝句
作者：梁成楠
朝代：清

女替爷征十二年，迷离雌兔竟能全。岳侯忠孝高千古，不独颠人字画妍。
题行箧内所携米海岳各帖戏效渔洋论诗绝句
作者：梁成楠
朝代：清

手迹乌程迭宝储，严尚书与闵尚书。匏庵跋后今何世，完璧曾无蚀蠹鱼。
题行箧内所携米海岳各帖戏效渔洋论诗绝句
作者：梁成楠
朝代：清

欧九文章世罕俦，锦堂写记尚他求。君谟死后无神笔，合让先生出一头。
题行箧内所携米海岳各帖戏效渔洋论诗绝句
作者：梁成楠
朝代：清

欧褚摹临觉逼真，鹿门居士但传神。赏心合在骊黄外，未必唐人过宋人。
题行箧内所携米海岳各帖戏效渔洋论诗绝句
作者：梁成楠
朝代：清

老笔追踪李括州，每于雄杰见风流。文成南赣从军苦，念作馀杭马少游。
题行箧内所携米海岳各帖戏效渔洋论诗绝句
作者：梁成楠
朝代：清

襄阳祠内虎邱诗，古石苍苔字脱遗。此本独能毫发备，老颠活现见须眉。
题行箧内所携米海岳各帖戏效渔洋论诗绝句
作者：梁成楠
朝代：清

襄阳风景逊江南，天意存留米老庵。问月仙人知有意，如公翰墨许成三。
题行箧内所携米海岳各帖戏效渔洋论诗绝句
作者：梁成楠
朝代：清

雄豪奔放卓成家，肉里筋藏正不斜。真赝抵凭坡谷跋，评书堪笑李长沙。
鹿湖山外人烟渐密
作者：梁成楠
朝代：清

逃空喜足音，飞鸟欲投林。午树垂云幕，秋秧出水针。我思谋野获，今悔入山深。口腹滋生累，徒为越鸟吟。
斗鹌鹑歌
作者：梁无技
朝代：清

秋风一夜山桑落，雨雀晴鸠飞绰绰。鹌鹑飞不越藩篱，弋人山半张罗幕。得鹑贵雄不贵雌，铁喙金眸知善攫。携笼下山索价高，少年争市出东郭。少年买鹑不惜钱，要与王孙赛金橐。手把金笼夜不眠，啖以粒粟频跳跃。鹌鹑养就处囊中，放之即出争剥啄。氍毹铺向华堂间，无端贵贱纷相搏。鹌鹑斗死人心平，不惜千金酬一诺。鹌鹑负，少年呼，鹌鹑胜，少年乐。鹌鹑兴阑，少年寂寞。少年不治家人产，平生生计鹌鹑托。吁嗟风俗争效尤，孔孟诗书如败箨。子衿佻达满城隅，鹭羽飘零散西泽。君不见斗鸡走狗五陵儿，姓名岂上凌烟阁。
秋日病起斋中偶作
作者：梁无技
朝代：清

病因饮酒得，病愈酒难忘。故人知我癖，贻我书八行。劝我申酒戒，毋为狂药伤。当此秋清夜，明月白露光。白露沾我衣，明月照我床。焚香不能寐，怀人天一方。虫声正聒耳，修夜殊未央。此际若不饮，余生何用长。
中解元后祝母寿客堂联
作者：梁有源
朝代：清
体裁：联

果品要提防，座中不少偷桃客；花枝宜检点，堂上还多折桂人。
仙石桥南楼夜月登眺
作者：梁机
朝代：清

夜寒起暮声，潜籁入云杪。飘飘游子身，眼明月华皎。幽独移清晖，飞楼托缥缈。河汉流无声，惊鹊枝犹绕。纡回地脉深，苍茫城郭小。镫火千门扃，风色青烟袅。侧望西山阴，远见翠鬟窅。处静明秋毫，息心遗众扰。颇闻骑驴翁，云水行清矫。孤筇倚河桥，间身契鱼鸟。凄怆九点尘，烈风无时了。大化行一息，群生各昏晓。石齿激流波，咽咽仙源杳。
宜阳山中雨行
作者：梁机
朝代：清

乱云不作峰，急雨收薄暑。危岫入高空，飞电明烟炬。出谷昧歧途，极目断行旅。低迷草树暗，毕逋神鸦举。四山围一身，我今在何许。冥冥失林雀，惊飞慕俦侣。哀哀归涧泉，幽鸣声相许。岂不怀安居，荷担宁遑处。解装仆御来，相顾不得语。暮气何凄凄，湿风吹禾黍。
峡江维丹登眺
作者：梁机
朝代：清

系缆洪流急，登高晚色侵。斜阳山两岸，远水树重阴。庙鼓江鸦集，风镫戍漏深。滔滔东去浪，流恨满归心。
灵雨寺前溪
作者：梁机
朝代：清

山水含清姿，物色有显晦。淙淙寺前云，流出春声内。桥聚浪纹圆，岸摇花影碎。人情重幽遐，意失当前会。
初秋杂咏
作者：梁松年
朝代：清

有感夜孤坐，相思断复连。独弹幽怨调，谁拂别离弦。鹤警月中露，萤飞雨后天。砧声如识意，莫到戍楼边。
杏花雨
作者：梁松年
朝代：清

胭脂淡冷罩冰绡，宋玉墙东绛雪飘。一夜小楼听不尽，几村新涨泛红潮。
挽张百熙联
作者：梁毅
朝代：清
体裁：联

兴学伟人，名光中国维新史；救时谠议，我爱长沙政事书。
游绵山途中作
作者：梁浚
朝代：清

策蹇寻名山，翘首望空翠。峰峦势嵯峨，迢迢远难致。迤逦缘溪行，逼仄常恐坠。众鸟多幽声，群木饶古意。午鸡鸣荒村，远磬闻山寺。旷野景既殊，境幽人亦异。未及事登临，吾心亦已遂。
登石佛山
作者：梁浚
朝代：清

偶来初地倚危楼，风景萧条望里收。寒雁下时秋草没，晚钟开处岭云稠。千章古柏依山矗，一带汾河尽日流。到此已能空色相，不须更上最高头。
睡起
作者：梁清宽
朝代：清

睡起浑无赖，穷愁百事阑。云窥虚牖静，风入小窗寒。拙宦余三径，浮名悔一官。早知农圃好，长啸向烟峦。
一丛花 其一 东村观海棠
作者：梁清标
朝代：清
体裁：词

垂杨东去径逶迤。村口绿烟迷。高楼昼闭春风暖，海棠映、丽日迟迟。枝弄莺簧，香翻蝶粉，妃子睡醒时。艳阳天是看花期。谁解惜芳菲。东君付与闲人管，欢场里、肯蹙双眉。有酒重斟，一鞭残照，鸦乱草桥西。
一丛花 其二 题邗江女子画扇
作者：梁清标
朝代：清
体裁：词

白团似月复如霜。点缀倩红妆。芳心一寸经营遍，平写出、半面秋光。毫涴唇脂，墨沾衫绣，展向小晴窗。草花历乱暗飞香。绮翼太猖狂。肯教弃掷西风后，任出入、怀袖何妨。蝶粉存无，蜂黄退否，此际耐思量。
一丛花·东村观海棠
作者：梁清标
朝代：清

垂杨东去径逶迤。村口绿烟迷。高楼昼闭春风暖，海棠映、丽日迟迟。枝弄莺簧，香翻蝶粉，妃子睡醒时。艳阳天是看花期。谁解惜芳菲。东君付与闲人管，欢场里、肯蹙双眉。有酒重斟，一鞭残照，鸦乱草桥西。白团似月复如霜。点缀倩红妆。芳心一寸经营遍，平写出、半面秋光。毫涴唇脂，墨沾衫绣，展向小晴窗。草花历乱暗飞香。绮翼太猖狂。肯教弃掷西风后，任出入、怀袖何妨。蝶粉存无，蜂黄退否，此际耐思量。
一剪梅 其一 闺词
作者：梁清标
朝代：清
体裁：词

宛宛冰轮上画楼。听罢更筹。薰罢衾裯。画眉人是旧风流。对面温柔。背面娇羞。双结灯花两意投。一晌低头。半晌回眸。玉猊烟冷睡还休。倚了香篝。褪了莲勾。
一剪梅 其二 题画扇
作者：梁清标
朝代：清
体裁：词

翠巘遥连起白云。岚色当门。树影当门。平坡如掌静无尘。何处闲人。来访闲人。茅屋匡床几度春。花鸟相亲。风月相亲。寒香一抹暗消魂。雪意三分。梅信三分。
一剪梅·闺词
作者：梁清标
朝代：清

宛宛冰轮上画楼。听罢更筹。薰罢衾裯。画眉人是旧风流。对面温柔。背面娇羞。双结灯花两意投。一晌低头。半晌回眸。玉猊烟冷睡还休。倚了香篝。褪了莲勾。翠巘遥连起白云。岚色当门。树影当门。平坡如掌静无尘。何处闲人。来访闲人。茅屋匡床几度春。花鸟相亲。风月相亲。寒香一抹暗消魂。雪意三分。梅信三分。
一叶落·橘皮鞋灯
作者：梁清标
朝代：清
体裁：词

莲落叶。新生月。制来也伴烧灯节。红帮三寸香，芳心一星热。一星热。莫向孤眠爇。
一寸金·夏日傅去异邀饮观剧
作者：梁清标
朝代：清
体裁：词

茉莉飞香，风满帘栊入轻毂。正琅玕昼展，纹生碧簟，冰盘高列，光摇寒玉。白堕樽凝绿。行厨进、露葵芳蔌。乐工是、内部梨园，锦罽蛮靴竞丝竹。日永如年，门闲似水，何心问除目。喜主人情重，深杯避暑，词场对遣，清筵顾曲。演到关情处，凭烧烬、两条银烛。歌声里、有客沾裳，疑听燕市筑。
一斛珠·题扇头扑蝶图
作者：梁清标
朝代：清
体裁：词

抛残线帖。金钿巧衬芙蓉颊。花间小步香生屧。凤子蜻蛉，觅遍闲枝叶。画眉人远肠千结。满园秋色同谁说。笑携女伴风前瞥。扇扑轻罗，恼煞双飞蝶。
万年欢 其一 元夕
作者：梁清标
朝代：清
体裁：词

午夜晴烟，早六街灯火，交侵明月。春树人家，遥傍春城双阙。迤逦钿车成列。亸罗袖、肤光欺雪。春山澹，止水盈盈，笑看帘幕风揭。清丝凄切。楼头少妇鸣笙坐，幽恨难说。白马金鞭，知向谁行游歇。舞榭酒阑烛灭。侯门闭、内筵重设。空伫望、薄倖归来，深闺眉峰双结。
万年欢 其二 汪蛟门舍人举子，赋此志喜
作者：梁清标
朝代：清
体裁：词

明月扬州，正缤纷桂子，飞来瑶阙。入掌珠圆，产自渥洼丹穴。试听啼为英物。有多少、瑞云高结。开汤饼、廿四桥边，玉箫檀口吹彻。弄獐书帖。京华羁客成一笑，屐齿应折。慧业文人，早向金闺名揭。今喜书香堪接。看蓬矢、桑弧初设。卜他日、谢氏超宗，凤毛检觅重说。
万年欢·元夕
作者：梁清标
朝代：清

午夜晴烟，早六街灯火，交侵明月。春树人家，遥傍春城双阙。迤逦钿车成列。亸罗袖、肤光欺雪。春山澹，止水盈盈，笑看帘幕风揭。清丝凄切。楼头少妇鸣笙坐，幽恨难说。白马金鞭，知向谁行游歇。舞榭酒阑烛灭。侯门闭、内筵重设。空伫望、薄倖归来，深闺眉峰双结。明月扬州，正缤纷桂子，飞来瑶阙。入掌珠圆，产自渥洼丹穴。试听啼为英物。有多少、瑞云高结。开汤饼、廿四桥边，玉箫檀口吹彻。弄獐书帖。京华羁客成一笑，屐齿应折。慧业文人，早向金闺名揭。今喜书香堪接。看蓬矢、桑弧初设。卜他日、谢氏超宗，凤毛检觅重说。
三姝媚·题仇十洲箜篌图
作者：梁清标
朝代：清
体裁：词

茅亭连涧草。看青山一抹，白云遮了。髹几桃笙，有翠眉红袖，浅颦低笑。寒出春纤，二十五、冰弦缥缈。密坐焚香，牙拍轻催，双鬟娇小。捲幔东风吹早。更萝径烟深，药栏花绕。曲奏云和，伴林中高士，瑟琴静好。江树归舟，向梦里、相逢偏巧。记取箜篌朱字，青春未老。
东风第一枝 其一 途中送春
作者：梁清标
朝代：清
体裁：词

柳絮铺匀，梨花落尽，客愁踏遍阶戺。輶轩尚滞归途，画阑共谁同倚。江南春色，都分付、野田流水。问几家、暖炙笙簧，何处竞薰罗绮。门悄悄、戍楼晚吹，风闪闪、驿灯落翠。枝头懒听莺奴，帘间怕飞燕子。流苏宛转，想小阁、短檠针指。盼此宵、有梦先回，可到鸳鸯帏里。
东风第一枝 其二 赠傅去异令鲁山
作者：梁清标
朝代：清
体裁：词

梁苑词人，秦川贵介，翩翩早下双阙。琴台曾否犹存，商馀有无堪蹑。春风凫舄，到时正、芳原花发。试听取、闾井弦歌，抛却故山烟月。红烛灺、离尊未歇。骊唱罢、角声又咽。人冲嵩少寒云，马嘶驿亭霁雪。唐贤旧地，谁更把、风流重接。好谱成、于荐新声，莫让当年前哲。
东风第一枝·途中送春
作者：梁清标
朝代：清

柳絮铺匀，梨花落尽，客愁踏遍阶戺。輶轩尚滞归途，画阑共谁同倚。江南春色，都分付、野田流水。问几家、暖炙笙簧，何处竞薰罗绮。门悄悄、戍楼晚吹，风闪闪、驿灯落翠。枝头懒听莺奴，帘间怕飞燕子。流苏宛转，想小阁、短檠针指。盼此宵、有梦先回，可到鸳鸯帏里。梁苑词人，秦川贵介，翩翩早下双阙。琴台曾否犹存，商馀有无堪蹑。春风凫舄，到时正、芳原花发。试听取、闾井弦歌，抛却故山烟月。红烛灺、离尊未歇。骊唱罢、角声又咽。人冲嵩少寒云，马嘶驿亭霁雪。唐贤旧地，谁更把、风流重接。好谱成、于荐新声，莫让当年前哲。
东风齐着力 其一 立春
作者：梁清标
朝代：清
体裁：词

郊外青幡，盘中生菜，人乐时康。惠风布满，春水泻横塘。竞戏鱼龙角抵，朱楼上、小妇笙簧。映钗色，剪花彩燕，香浥罗裳。莫问鬓边霜。百年内、谁存旧日清扬。黛眉巧画，半醉倚银缸。肯负签声竹影，酬良夜、细语平章。喜公道，不分冷暖，惟有东皇。
东风齐着力 其二 十四夜，用胡浩然韵。
作者：梁清标
朝代：清
体裁：词

百宝灯轮，六街鼓吹，做就繁华。凤城月满，春到万人家。多少朱门贵客，张高会、笑拥名娃。香风送，炉添鹊脑，斗帐低斜。幽兴亦堪夸。清影里、冻枝绛烛交加。一帘夜色，别自贮烟霞。小擘乌丝写句，迎人意、暖阁梅花。闲消受，霜相素盏，春饼芹芽。
东风齐着力·立春
作者：梁清标
朝代：清

郊外青幡，盘中生菜，人乐时康。惠风布满，春水泻横塘。竞戏鱼龙角抵，朱楼上、小妇笙簧。映钗色，剪花彩燕，香浥罗裳。莫问鬓边霜。百年内、谁存旧日清扬。黛眉巧画，半醉倚银缸。肯负签声竹影，酬良夜、细语平章。喜公道，不分冷暖，惟有东皇。百宝灯轮，六街鼓吹，做就繁华。凤城月满，春到万人家。多少朱门贵客，张高会、笑拥名娃。香风送，炉添鹊脑，斗帐低斜。幽兴亦堪夸。清影里、冻枝绛烛交加。一帘夜色，别自贮烟霞。小擘乌丝写句，迎人意、暖阁梅花。闲消受，霜相素盏，春饼芹芽。
两同心·岭南归兴
作者：梁清标
朝代：清
体裁：词

妆阁灯红，王孙草碧。惊烽火、罗袖啼痕，忆远棹、粉奁寒夕。对东风，两地牵愁，韶光抛掷。今日江帆回北。满船春色。雕笼锁、鹦鹉音圆，名香选、鹧鸪斑擘。报深闺，不爽刀环，海南归客。
临江仙·初春
作者：梁清标
朝代：清
体裁：词

花市歌楼帘半捲，六街酒碧灯红。家家行乐醉春风。五陵年少，何处系游骢。小妇新妆蝉翼巧，那知愁上眉峰。垂垂柳色夕阳中。陌头惊见，悔却觅侯封。
九日
作者：梁清标
朝代：清
体裁：五言律诗

岁岁登高处，凭阑此复同。客情秋色里，世事乱云中。坛影连残照，汀沙起断鸿。天南频极目，燧火至今红。
乳燕飞·立秋前二日观小伶演剧
作者：梁清标
朝代：清
体裁：词

斜日湘帘暮。趁新凉、红灯绿醑，娇歌艳舞。怀智凋零龟年老，输与吴侬小部。觞漫举、顿忘炎暑。棋局纷纷心徒苦，算不如、按拍听金缕。今古事，名场娱。闲情久作沾泥絮。奈当筵，旧狂尚在，束绫几许。檐外浮云流不断，满院芭蕉秋雨。透纨扇、西风暗度。才罢柘枝翻白苎，喜新声、一串骊珠吐。莲漏仆，欢何足。
二郎神·邸雪
作者：梁清标
朝代：清
体裁：词

旅灯寒拥，早暗洒、一帘风雪。叹辜负香衾，徘徊长漏，欹枕愁肠百结。偏怪无端孤馆梦，更搅得、魂惊心折。空带减沈郎，眉停京兆，旷闲风月。凄切。酒杯在手，忧来难绝。想此际兰闺，夜深无寐，屈指归程未决。瓶菊半残，篆烟犹袅，庭闭满阶黄叶。把雁书一纸，银缸独照，对人羞说。
五福降中天·寿同门王敬哉
作者：梁清标
朝代：清
体裁：词

早辞簪绂徜徉久，窈窕结成书屋。筇杖看云，晴窗弄笔，消受灯青酒绿。莳花种竹。偶佳客过从，论文刻烛。抵掌朝家，旧事文献推公独。暖律将回黍谷，介眉称庆处，斑衣簇。司马蝉冠，中原凫舄，京兆新登除目。朱颜带笑，锦罽传觞，满堂丝肉。座上词人，有云间二陆。
五綵结同心·元夕婚期，用赵彦端韵
作者：梁清标
朝代：清
体裁：词

云开瑶阙，月满星桥，人如碧汉浮槎。燕市东风软，香尘里、调笑夜气偏佳。喜看春色来邻国，朝来报、鹊噪檐牙。灯光映、亭亭绿萼，养成画阁仙葩。遥知绣帘深处，正流苏婉转，低傍窗纱。六代歌弦，五陵游骑、妆点一片妍华。九枝青玉欢相照，辚辚听、车碾平沙。好趁此、团圞时节，领取上苑莺花。
传言玉女 其一 棠村雨后看芍药
作者：梁清标
朝代：清
体裁：词

红满西园，正喜萧萧雨歇。平沙联辔，更壶觞提挈。繁华错绣，姚魏漫争优劣。千林烟霭，孤村风月。共是闲人，对芳辰、且欢悦。远山如沐，与尘寰迥绝。韶光转眼，试把旧游重说。开樽携妓，去年时节。
传言玉女 其二 春宵
作者：梁清标
朝代：清
体裁：词

宫饼烧残，小阁落梅如雪。衾窝寒峭，箫局薰才热。钗声鬓影，偷见烛花双结。漏铜迟滴，绣帷轻揭。私语窗间，腻薇浆、香暗裛。是乡堪老，万斛闲愁歇。鹣鹣梦稳，莫使风惊檐铁。春宵几刻，消磨人杰。
传言玉女·棠村雨后看芍药
作者：梁清标
朝代：清

红满西园，正喜萧萧雨歇。平沙联辔，更壶觞提挈。繁华错绣，姚魏漫争优劣。千林烟霭，孤村风月。共是闲人，对芳辰、且欢悦。远山如沐，与尘寰迥绝。韶光转眼，试把旧游重说。开樽携妓，去年时节。宫饼烧残，小阁落梅如雪。衾窝寒峭，箫局薰才热。钗声鬓影，偷见烛花双结。漏铜迟滴，绣帷轻揭。私语窗间，腻薇浆、香暗裛。是乡堪老，万斛闲愁歇。鹣鹣梦稳，莫使风惊檐铁。春宵几刻，消磨人杰。
倦寻芳·人日雪
作者：梁清标
朝代：清
体裁：词

晓窥窗色，寒透香衾，雪压鸳甃。七日为人，剪彩镂金清昼。洒银屏，飘绣幌，韶光点缀梅花瘦。对芳辰，忍教辜负了，绿尊红袖。
寿阳妆，落英不去，佳话流传，闺阁知否。胜赏无多，须放眉峰微皱。瞬息楼台歌吹冷，东风小院听残漏。值千金，好怜惜，早春时候。
倦寻芳·人日雪
作者：梁清标
朝代：清
体裁：词

晓窥窗色，寒透香衾，雪压鸳甃。七日为人，剪綵镂金清昼。洒银屏，飘绣幌，韶光点缀梅花瘦。对芳辰，忍教辜负了，绿尊红袖。寿阳妆，落英不去，佳话流传，闺阁知否。胜赏无多，须放眉峰微皱。瞬息楼台歌吹冷，东风小院听残漏。值千金，好怜惜，早春时候。
八节长欢·生子，家宴时，孙婿初婚
作者：梁清标
朝代：清
体裁：词

捲幔传觞。看新秋色，云影天光。月镂歌扇小，风袅篆烟长。频闻西塞捷书奏，正白头、弧矢初张。又看吹箫跨凤，彩翼成双。筵前蜡炬分行。羌管咽、新声唱出伊凉。爽气满罗衣。金凿落、休教负却欢场。重斟酌，共领略、酒酽花香。汤饼会、呼巾拭面，今宵验取何郎。
减字木兰花 其一 斋中微雨
作者：梁清标
朝代：清
体裁：词

绿窗才启。雨过苔青阶似洗。咫尺烟霞。风动朱栏芍药花。梦回如醉。人语惊残鹦鹉睡。三径谁开。篱外多应二仲来。
减字木兰花 其七 秋夜露坐
作者：梁清标
朝代：清
体裁：词

秋宵凉乍。淡月疏星清露下。剪剪风来。茉莉当檐几枝开。竹篱绿满。往事追寻人已远。帘影霏微。叶底流萤自在飞。
减字木兰花 其三 立秋
作者：梁清标
朝代：清
体裁：词

西风暗换。秋到碧梧金井畔。人立斜曛。望见家山一片云。香闺病后。小槛疏兰花影瘦。蟋蟀声催。似为多情宋玉来。
减字木兰花 其九 题画扇
作者：梁清标
朝代：清
体裁：词

遥汀疏柳。画舫兰桡沙岸口。小坐篝灯。堤外青骢嘶未曾。黄昏有约。明月芦花无定着。茗碗香炉。十样蛮笺薛校书。
减字木兰花 其二 冯庄看海棠
作者：梁清标
朝代：清
体裁：词

垂杨别馆。矗矗高楼当翠巘。草绿闲阶。蛱蝶寻芳自往来。主人何处。客醉金卮愁日暮。燕入谁家。落尽东风第一花。
减字木兰花 其五 雨后
作者：梁清标
朝代：清
体裁：词

秋葵带露。红满窗纱蝉满树。不管闲愁。倚仗浮云度画楼。雨丝风片。消受新凉深小院。蝶过谁家。闲煞墙头野合花。
减字木兰花 其八 邯郸遣兴
作者：梁清标
朝代：清
体裁：词

短檠孤馆。锦幄温存天际远。澹扫铅华。半在邯郸侠少家。多情耽误。一笑姻缘艰陌路。马上墙头。不见当时旧画楼。
减字木兰花 其六 夕阳
作者：梁清标
朝代：清
体裁：词

风吹禾黍。几阵潇潇山市雨。秋色三分。让与渔家水竹村。藓阶独立。万户声催双杵急。柳外寒塘。牛背归来正夕阳。
减字木兰花 其四 偶忆
作者：梁清标
朝代：清
体裁：词

疏烟暮霭。人在斜阳秋草外。梦绕天涯。知是当垆第几家。舞裙歌扇。犹忆遏云花底宴。楚客愁多。欲采芙蓉奈远何。
减字木兰花·斋中微雨
作者：梁清标
朝代：清

绿窗才启。雨过苔青阶似洗。咫尺烟霞。风动朱栏芍药花。梦回如醉。人语惊残鹦鹉睡。三径谁开。篱外多应二仲来。垂杨别馆。矗矗高楼当翠巘。草绿闲阶。蛱蝶寻芳自往来。主人何处。客醉金卮愁日暮。燕入谁家。落尽东风第一花。西风暗换。秋到碧梧金井畔。人立斜曛。望见家山一片云。香闺病后。小槛疏兰花影瘦。蟋蟀声催。似为多情宋玉来。疏烟暮霭。人在斜阳秋草外。梦绕天涯。知是当垆第几家。舞裙歌扇。犹忆遏云花底宴。楚客愁多。欲采芙蓉奈远何。秋葵带露。红满窗纱蝉满树。不管闲愁。倚仗浮云度画楼。雨丝风片。消受新凉深小院。蝶过谁家。闲煞墙头野合花。风吹禾黍。几阵潇潇山市雨。秋色三分。让与渔家水竹村。藓阶独立。万户声催双杵急。柳外寒塘。牛背归来正夕阳。秋宵凉乍。淡月疏星清露下。剪剪风来。茉莉当檐几枝开。竹篱绿满。往事追寻人已远。帘影霏微。叶底流萤自在飞。短檠孤馆。锦幄温存天际远。澹扫铅华。半在邯郸侠少家。多情耽误。一笑姻缘艰陌路。马上墙头。不见当时旧画楼。遥汀疏柳。画舫兰桡沙岸口。小坐篝灯。堤外青骢嘶未曾。黄昏有约。明月芦花无定着。茗碗香炉。十样蛮笺薛校书。
凤凰台上忆吹箫 其一 忆远
作者：梁清标
朝代：清
体裁：词

丝袅垂杨，烟迷芳草，携樽犹是春游。忆去年此日，花径风柔。喜得娇姝相伴，移小步、泥印莲勾。吹笙罢，纤腰倚树，一笑回眸。难留。彩云忽散，人一去新来，冷落歌喉。奈关河迢递，燕语空楼。唯有孤村残照，画桥畔，野水东流。停杯处，凭阑望远，白了人头。
凤凰台上忆吹箫 其二 悼亡
作者：梁清标
朝代：清
体裁：词

衣冷筠笼，尘封瑶瑟，顿教白了人头。叹镜奁虚掩，风动帘钩。比翼生生世世，灯背处、私语都休。燕台月，新添憔悴，恰是中秋。休休。同林宿鸟，缘底事分飞，一霎难留。剩寒檠独照，露下妆楼。想像珊珊环佩，频怅望、几断双眸。空消受，江淹有恨，宋玉多愁。
凤凰台上忆吹箫·忆远
作者：梁清标
朝代：清

丝袅垂杨，烟迷芳草，携樽犹是春游。忆去年此日，花径风柔。喜得娇姝相伴，移小步、泥印莲勾。吹笙罢，纤腰倚树，一笑回眸。难留。彩云忽散，人一去新来，冷落歌喉。奈关河迢递，燕语空楼。唯有孤村残照，画桥畔，野水东流。停杯处，凭阑望远，白了人头。衣冷筠笼，尘封瑶瑟，顿教白了人头。叹镜奁虚掩，风动帘钩。比翼生生世世，灯背处、私语都休。燕台月，新添憔悴，恰是中秋。休休。同林宿鸟，缘底事分飞，一霎难留。剩寒檠独照，露下妆楼。想像珊珊环佩，频怅望、几断双眸。空消受，江淹有恨，宋玉多愁。
凤栖梧 其一 初度
作者：梁清标
朝代：清
体裁：词

往日悬弧帘捲处。花满兰房，丝竹风前度。绿酒红灯云影驻。斑衣儿女欢声絮。今夜孤衾庾岭暮。海角笙歌，无奈思千绪。料得香闺人澹伫。好教归梦随潮去。
凤栖梧 其三 题张卣臣所藏画册
作者：梁清标
朝代：清
体裁：词

万顷澄江翻石。一叶渔舟，横吹中流笛。漠漠闲云汀草碧。高岩飞练悬千尺。惊起眠鸥涛欲立。囗写沧洲，道是龙眠笔。梦到五湖三亩宅。晨钟唤醒金门客。
凤栖梧 其二 题兰陵龚节孙种橘图
作者：梁清标
朝代：清
体裁：词

罨画溪边园千亩。有客高怀，欲与前贤耦。种橘千林霜落后。洞庭何似丹阳守。绀碧剖来香雾陡。摘句雕盘，好倩红酥手。当日巴邛君忆否。此中不减商山叟。
凤栖梧·初度
作者：梁清标
朝代：清

往日悬弧帘捲处。花满兰房，丝竹风前度。绿酒红灯云影驻。斑衣儿女欢声絮。今夜孤衾庾岭暮。海角笙歌，无奈思千绪。料得香闺人澹伫。好教归梦随潮去。罨画溪边园千亩。有客高怀，欲与前贤耦。种橘千林霜落后。洞庭何似丹阳守。绀碧剖来香雾陡。摘句雕盘，好倩红酥手。当日巴邛君忆否。此中不减商山叟。万顷澄江翻石。一叶渔舟，横吹中流笛。漠漠闲云汀草碧。高岩飞练悬千尺。惊起眠鸥涛欲立。囗写沧洲，道是龙眠笔。梦到五湖三亩宅。晨钟唤醒金门客。
初夏斋中
作者：梁清标
朝代：清
体裁：七言律诗

轻阴细雨响庭柯，开径唯应二仲过。蕉影上窗新笋直，蛛丝垂户落花多。焚香自信无机事，退食宁能废啸歌。门外尽教尘十丈，坐销白日似山阿。
剔银灯 其一 寄祝德滋弟
作者：梁清标
朝代：清
体裁：词

壮岁浮名抛掷。但有事、东阡南陌。好月凉飔，小门深巷，消受就红灯碧。莫辜秋夕。拼醉倒、人间狂客。况是头须未白。千岁徒忧奚益。小妇调笙，霜螯入手，不数琼筵瑶席。金貂烜赫。肯换与、雨蓑云笠。
剔银灯 其二 邓孝威、毛大可、吴庆伯、汪舟次、吴志伊、徐大文集邸中小饮
作者：梁清标
朝代：清
体裁：词

黄叶青苔满砌。菊未老、蟹螯犹美。雪苑邹枚，江东任沈，对酒尚堪同醉。万家楼阁，在一片、雁鸿声里。太史应占星纬。不数山阴修禊。抵掌论文，当筵抽簟，桦烛早堆红泪。夜凉如水。莫辜负、帝乡高会。
剔银灯·寄祝德滋弟
作者：梁清标
朝代：清

壮岁浮名抛掷。但有事、东阡南陌。好月凉飔，小门深巷，消受就红灯碧。莫辜秋夕。拼醉倒、人间狂客。况是头须未白。千岁徒忧奚益。小妇调笙，霜螯入手，不数琼筵瑶席。金貂烜赫。肯换与、雨蓑云笠。黄叶青苔满砌。菊未老、蟹螯犹美。雪苑邹枚，江东任沈，对酒尚堪同醉。万家楼阁，在一片、雁鸿声里。太史应占星纬。不数山阴修禊。抵掌论文，当筵抽簟，桦烛早堆红泪。夜凉如水。莫辜负、帝乡高会。
包孝肃祠
作者：梁清标
朝代：清
体裁：七言律诗

孝肃祠堂剑佩闲，香花墩畔听潺湲。严霜落后瞻遗像，浊水澄时见笑颜。异代姓名童语习，中宵风雨鹤飞还。古今此地无关节，白日孤城冷蜀山。
十六字令·闺雪
作者：梁清标
朝代：清
体裁：词

花六出，凝妆绣幕前。春纤冷，懒整玉钗偏。
千秋岁 其一 长至泊庐山下
作者：梁清标
朝代：清
体裁：词

遥青缥渺。彭蠡湖天晓。葭管动，阳回早。香闺添綵线，画阁薰龙脑。人何处，楼船官烛寒相照。星渚环山堞，战垒埋荒草。伤往迹，浑如扫。炉峰烟未改，鹿洞云还绕。涛万叠，月明一点匡庐小。
千秋岁 其二 和酬王丹麓五十一自寿韵
作者：梁清标
朝代：清
体裁：词

琴书日换。长啸凌天半。龙卧处，烟云变。文传京洛贵，酒兑余杭贱。春色好，飞花红缀堆床卷。溪上斜阳晏，两耳松声乱。蛮触事，惟消叹。自馀尘土梦，遥缔神交愿。歌一曲，翠蓬东望明霞幻。
千秋岁·长至泊庐山下
作者：梁清标
朝代：清

遥青缥渺。彭蠡湖天晓。葭管动，阳回早。香闺添綵线，画阁薰龙脑。人何处，楼船官烛寒相照。星渚环山堞，战垒埋荒草。伤往迹，浑如扫。炉峰烟未改，鹿洞云还绕。涛万叠，月明一点匡庐小。琴书日换。长啸凌天半。龙卧处，烟云变。文传京洛贵，酒兑余杭贱。春色好，飞花红缀堆床卷。溪上斜阳晏，两耳松声乱。蛮触事，惟消叹。自馀尘土梦，遥缔神交愿。歌一曲，翠蓬东望明霞幻。
千秋岁引·除夕
作者：梁清标
朝代：清
体裁：词

客舍东风，高城夜角，灯火千家闭楼阁。谁将物华妆点就，偏遗旅况寒如昨。颂椒篇，屠苏酒，成差错。闻说笙歌归院落。闻说画堂垂绣幕。爆竹声声总萧索。浮踪滞留残蜡后，音书悔订春前约。梦儿中，枕儿上，休忘却。
卖花声 其一 清明
作者：梁清标
朝代：清
体裁：词

日射晴江，影动柳塘花坞，斗芳菲，榆烟杏粥。五陵游冶，踏河桥新绿。对东风，笑人孤独。朱门此日，座拥满堂丝竹。鹧斑烧，翠围红簇。天涯人远，冷奁香钗玉。怕消减，金蝉一束。
卖花声 其二 夏日雨中
作者：梁清标
朝代：清
体裁：词

炎熇沾衣，骤雨忽来庭院。洗京尘、不须纨扇。凉飔入幕，袅孤灯零乱。喜天际、轻雷渐远。披襟杂坐，朋辈风流萧散。遣闲情，蛮笺茗碗。最关人意，有檐花红绽。任阴晴、浮云舒展。
卖花声·清明
作者：梁清标
朝代：清

日射晴江，影动柳塘花坞，斗芳菲，榆烟杏粥。五陵游冶，踏河桥新绿。对东风，笑人孤独。朱门此日，座拥满堂丝竹。鹧斑烧，翠围红簇。天涯人远，冷奁香钗玉。怕消减，金蝉一束。炎熇沾衣，骤雨忽来庭院。洗京尘、不须纨扇。凉飔入幕，袅孤灯零乱。喜天际、轻雷渐远。披襟杂坐，朋辈风流萧散。遣闲情，蛮笺茗碗。最关人意，有檐花红绽。任阴晴、浮云舒展。
南乡子 其一 柳村小憩
作者：梁清标
朝代：清
体裁：词

近郭遍青畴。深柳孤村杜若洲。菡萏自开还自落，悠悠。野水闲云泛白鸥。斜卧绿阴稠。瓜种东陵觅故侯。小阮柴扃留夕照，飕飕。蝉咽西风遍地愁。
南乡子 其三 秋夜小饮
作者：梁清标
朝代：清
体裁：词

秋草泣寒螀。桦烛高烧映琐窗。宛转歌声云自驻，悠扬。拼醉佳人锦瑟傍。新月照空廊。仰视明河更漏长。万事闲中堪一笑，何妨。脱帽呼卢老更狂。
南乡子 其二 春暮
作者：梁清标
朝代：清
体裁：词

深院雨廉纤。燕子飞来傍故檐。清昼困人无气力，酣酣。浅晕腮痕印枕函。新样剪轻衫。独坐凝妆倚镜奁。闻道春风将暮也，厌厌。开尽桃花不捲帘。
南乡子·柳村小憩
作者：梁清标
朝代：清

近郭遍青畴。深柳孤村杜若洲。菡萏自开还自落，悠悠。野水闲云泛白鸥。斜卧绿阴稠。瓜种东陵觅故侯。小阮柴扃留夕照，飕飕。蝉咽西风遍地愁。深院雨廉纤。燕子飞来傍故檐。清昼困人无气力，酣酣。浅晕腮痕印枕函。新样剪轻衫。独坐凝妆倚镜奁。闻道春风将暮也，厌厌。开尽桃花不捲帘。秋草泣寒螀。桦烛高烧映琐窗。宛转歌声云自驻，悠扬。拼醉佳人锦瑟傍。新月照空廊。仰视明河更漏长。万事闲中堪一笑，何妨。脱帽呼卢老更狂。
南柯子 其一 雨中夜坐
作者：梁清标
朝代：清
体裁：词

凉雨飞檐急，寒螀泣露多。西窗剪烛苦吟哦。莫问高城鼓角，夜如何。散帙生秋思，烹泉遣睡魔。诗成起舞影婆娑。今夕有无好梦，到南柯。
南柯子 其二 题扇面美人课子图
作者：梁清标
朝代：清
体裁：词

绿映眉痕浅，钗同鬓影斜。课儿晓起洗铅华。一任琐窗开尽，半帘花。续史齐班女，知书比谢家。碧苔小径静无哗。想像当年韦母，隔轻纱。
南柯子·雨中夜坐
作者：梁清标
朝代：清

凉雨飞檐急，寒螀泣露多。西窗剪烛苦吟哦。莫问高城鼓角，夜如何。散帙生秋思，烹泉遣睡魔。诗成起舞影婆娑。今夕有无好梦，到南柯。绿映眉痕浅，钗同鬓影斜。课儿晓起洗铅华。一任琐窗开尽，半帘花。续史齐班女，知书比谢家。碧苔小径静无哗。想像当年韦母，隔轻纱。
卜算子 其一 闺晓
作者：梁清标
朝代：清
体裁：词

宝鸭被重薰，茉莉香先透。两两鸳鸯宿碧纱，私语人知否。夜雨袅残灯，朝露沾罗袖。怪煞开奁促晓妆，好梦浓如酒。
卜算子 其二 喜雨
作者：梁清标
朝代：清
体裁：词

晨起火云生，棋罢珠帘午。暗送墙头夜合香，粉蝶双飞去。汗滴透罗衣，手倦挥纨素。乍喜风来似故人，几点榴花雨。
卜算子·闺晓
作者：梁清标
朝代：清

宝鸭被重薰，茉莉香先透。两两鸳鸯宿碧纱，私语人知否。夜雨袅残灯，朝露沾罗袖。怪煞开奁促晓妆，好梦浓如酒。晨起火云生，棋罢珠帘午。暗送墙头夜合香，粉蝶双飞去。汗滴透罗衣，手倦挥纨素。乍喜风来似故人，几点榴花雨。
双双燕·感怀
作者：梁清标
朝代：清
体裁：词

萧萧易水，问何事春来，助人凄恻。苹香柳嫩，妍景任教抛掷。聊话郎山雨夕，又梦绕、潭固烟色。纷纭身世多般，已见雁飞南北。谁遣头须顿白。怕纵有春风，也难消得。壮怀无奈，说甚肝肠铁石。况听高楼弄笛。盼不到、渔蓑消息。试看陌草青青，正是杜陵寒食。
双头莲·岭南元夜
作者：梁清标
朝代：清
体裁：词

海外繁华，看绛烛围红，星毬初放。蛮靴锦障。月影里忘却，乡愁孤况。暗想京国灯宵，阻云山千障。春一样。紫陌香尘，有无钿车来往。凭仗午夜笙箫，把军烽静偃，消除兵象。江湖晚涨。烧火树妆点，羊城尤壮。听罢白苎吴歈，有周郎座上。天万里，对酒当歌，相看慷慨。
双调望江南·秋夜小饮
作者：梁清标
朝代：清
体裁：词

秋色好，檐外晚凉天。弈罢一樽携翠袖，绿窗纤手弄冰弦。二八正韶年。秋色好，莫问夜何其。风月蹉跎人老大，十年心事鹭鸥知。灯灺酒阑时。
喜迁莺 其一 夏日遣兴
作者：梁清标
朝代：清
体裁：词

蕉林雨歇。正宝篆香温，瓶荷芳彻。棐几摊书，湘帘伏枕，愁煞利名场客。消受薰笼茶碗，闲度草间飞蝶。最爱是，傍萧萧疏竹，林梢新月。凄切。关情处，远树蝉声，又值清秋节。白堕三杯，红绡一曲，说甚济时豪杰。小构数椽茅屋，图画琴尊罗列。且白眼，任花开花落，阴晴圆缺。
喜迁莺 其三 上谷初度
作者：梁清标
朝代：清
体裁：词

旅怀孤孑。正屋角冻云，垂垂将雪。别绪千端，羁愁万斛，强把绿樽罗列。暗想画楼佳梦，羞说悬弧时节。最不准，是蛛丝挂鬓，金荷双结。凄切。天亦妒，眉妩风流，京兆偏磨折。玉漏声迟，梅花吹罢，俯仰顿教心热。洗盏且开笑口，顾曲重添华发。怎消受，这酒阑灯灺，满阶残月。
喜迁莺 其二 寿芝麓宗伯
作者：梁清标
朝代：清
体裁：词

堂罗丝竹。正葭琯灰飞，春回寒谷。江左风流，东京部党，共识当年耆宿，执法风生台阁，借著禁中颇牧。烽火静，向南宫曳履，望高钧轴。蒿目。忧国处，两鬓丝丝，欲救苍生哭。对客抽毫，张灯击钵，不数词场潘陆。历尽险巇身健，嘉日莫辞醽醁。趋朝罢，领凤城烟月，清宵顾曲。
喜迁莺 其二 寿芝麓宗伯
作者：梁清标
朝代：清

堂罗丝竹。正葭琯灰飞，春回寒谷。江左风流，东京部党，共识当年耆宿，执法风生台阁，借著禁中颇牧。烽火静，向南宫曳履，望高钧轴。蒿目。忧国处，两鬓丝丝，欲救苍生哭。对客抽毫，张灯击钵，不数词场潘陆。历尽险巘身健，嘉日莫辞醽醁。趋朝罢，领凤城烟月，清宵顾曲。
喜迁莺 其五 送叶元礼登第南归
作者：梁清标
朝代：清
体裁：词

晓莺频啭。正吴下才人，子虚初荐。杜曲看花，新丰贳酒，领取暖风轻扇。旧按双鬟牙拍，新听九天弦管。犹堪忆，向中原夺帜，滞留梁苑。缱绻。酬唱处，客路论文，洗尽风尘面。兰畹馀香，玉台丽藻，摇笔书成黄娟。归棹重寻烟月，昼锦争夸袍茜。一门内，将科名文采，君家独擅。
喜迁莺 其六 题陈其年填词图小照
作者：梁清标
朝代：清
体裁：词

荆溪髯客。早驾柳轶秦，英游罕匹。丝绣平原，宝装内史，廿载名倾南国。何处丹青粉本，写出石阑镂笔。高吟就，有金虫缀鬓，翠眉倚笛。悬忆。应不让，兰畹花间，声出锵金石。红籍蕉囗，锦排雁柱，囗囗佳人瑶瑟。少壮平生三好，潦倒词场七尺。休嗟晚，看瀛洲亭畔，重图颜色。
喜迁莺 其四 相国出师
作者：梁清标
朝代：清
体裁：词

云开宫扇。正授钺专征，香生春殿。入媲萧曹，出兼方召，推毂玉阶亲遣。王剪频阳再起，裴度怀西重见。螺声里，早营屯细柳，阵名鹅鹳。争羡。刁斗肃，老将临军，要使旌旗变。半壁秦关，三章汉法，肯更逍遥河畔。急雨已看洗甲，绝塞不闻传箭。鹓行列，问何时饮至，麒麟高宴。
喜迁莺·夏日遣兴
作者：梁清标
朝代：清

蕉林雨歇。正宝篆香温，瓶荷芳彻。棐几摊书，湘帘伏枕，愁煞利名场客。消受薰笼茶碗，闲度草间飞蝶。最爱是，傍萧萧疏竹，林梢新月。凄切。关情处，远树蝉声，又值清秋节。白堕三杯，红绡一曲，说甚济时豪杰。小构数椽茅屋，图画琴尊罗列。且白眼，任花开花落，阴晴圆缺。堂罗丝竹。正葭琯灰飞，春回寒谷。江左风流，东京部党，共识当年耆宿，执法风生台阁，借著禁中颇牧。烽火静，向南宫曳履，望高钧轴。蒿目。忧国处，两鬓丝丝，欲救苍生哭。对客抽毫，张灯击钵，不数词场潘陆。历尽险巘身健，嘉日莫辞醽醁。趋朝罢，领凤城烟月，清宵顾曲。旅怀孤孑。正屋角冻云，垂垂将雪。别绪千端，羁愁万斛，强把绿樽罗列。暗想画楼佳梦，羞说悬弧时节。最不准，是蛛丝挂鬓，金荷双结。凄切。天亦妒，眉妩风流，京兆偏磨折。玉漏声迟，梅花吹罢，俯仰顿教心热。洗盏且开笑口，顾曲重添华发。怎消受，这酒阑灯灺，满阶残月。云开宫扇。正授钺专征，香生春殿。入媲萧曹，出兼方召，推毂玉阶亲遣。王剪频阳再起，裴度怀西重见。螺声里，早营屯细柳，阵名鹅鹳。争羡。刁斗肃，老将临军，要使旌旗变。半壁秦关，三章汉法，肯更逍遥河畔。急雨已看洗甲，绝塞不闻传箭。鹓行列，问何时饮至，麒麟高宴。晓莺频啭。正吴下才人，子虚初荐。杜曲看花，新丰贳酒，领取暖风轻扇。旧按双鬟牙拍，新听九天弦管。犹堪忆，向中原夺帜，滞留梁苑。缱绻。酬唱处，客路论文，洗尽风尘面。兰畹馀香，玉台丽藻，摇笔书成黄娟。归棹重寻烟月，昼锦争夸袍茜。一门内，将科名文采，君家独擅。荆溪髯客。早驾柳轶秦，英游罕匹。丝绣平原，宝装内史，廿载名倾南国。何处丹青粉本，写出石阑镂笔。高吟就，有金虫缀鬓，翠眉倚笛。悬忆。应不让，兰畹花间，声出锵金石。红籍蕉囗，锦排雁柱，囗囗佳人瑶瑟。少壮平生三好，潦倒词场七尺。休嗟晚，看瀛洲亭畔，重图颜色。
夏初临·初夏
作者：梁清标
朝代：清
体裁：词

蔽日初槐，啼花娇鸟，疏篱渐长新篁。永昼人间，薰炉细细焚香。漫誇世路名场。远风波、碧簟清凉。蝶须坠粉，鱼吹蘋末，莺弄笙簧。好书堪把，苦茗频斟，湘帘半捲，燕子飞忙。香闺双陆，倦来午梦偏长。小立斜阳。映纱橱、笑看残妆。耐平章。无边风月，自在年光。
大圣乐·春闺
作者：梁清标
朝代：清
体裁：词

奁镜初开，流苏乍暖，启窗犹寒。引螺黛、巧画双眉，宝鸭频添，香篆袅袅轻烟。才换春衫慵出手，向梅萼、凝妆仔细看。绣帘日永，莺花无赖，珍重芳年。东风又到芳草，渐柳色、依依驻锦鞯。语金闺夫婿，椒酒綵胜，莫负清欢。世事何凭，韶华易去，一瓣皈依大士前。人无恙，祝天长地久，被底文鸳。
天仙子·七夕小饮，用张先韵
作者：梁清标
朝代：清
体裁：词

急雨斜风临槛听。疏阑晚霁花初醒。又逢此夕会天孙，频揽镜。怜清景。细数流年心自省。一片秋云筵际暝。杯光浮动星河影。烛花重剪话团圞，萤不定。喧才静。新月窥人苔满径。
好事近·归途
作者：梁清标
朝代：清
体裁：词

草短马蹄轻，乱踏落红归去。遥指杏花村里，问酒家何处？一溪春水浸春寒，犹是来时路。闰月东风未老，天亦怜迟暮。
如梦令 其一 秋夜
作者：梁清标
朝代：清
体裁：词

露下秋宵方永。睡起残妆犹靓。携手步虚檐，人面月华相映。绝胜。绝胜。小立满身花影。
如梦令 其三 朝回
作者：梁清标
朝代：清
体裁：词

翡翠衾寒拖逗。恼煞鸡声偏骤。带得御香归，犹喜晓妆才就。生受。生受。正是画眉时候。
如梦令 其二 题画扇
作者：梁清标
朝代：清
体裁：词

一夜西风轻剪。小院幽花初绽。芳沼立蜻蜓，掠水飞来庭畔。闲盼。闲盼。秋到江南深浅。
如梦令 其五 夜雨
作者：梁清标
朝代：清
体裁：词

清簟琅玕初展。残角数声风断。不寐检新诗，雨打芭蕉零乱。人倦。人倦。一夕荷花缸满。
如梦令 其六 女汲
作者：梁清标
朝代：清
体裁：词

屋角银涛千顷。纤手携将修绠。素足傍清流，溅湿凌波不整。矶冷。矶冷。风动半江花影。
如梦令 其四 家弟送蝶至
作者：梁清标
朝代：清
体裁：词

蝴蝶东家交映。捉送蕉林三径。惊醒老庄周，来弄碧阴晴景。偏胜。偏胜。点缀竹篱秋影。
如梦令·秋夜
作者：梁清标
朝代：清

露下秋宵方永。睡起残妆犹靓。携手步虚檐，人面月华相映。绝胜。绝胜。小立满身花影。一夜西风轻剪。小院幽花初绽。芳沼立蜻蜓，掠水飞来庭畔。闲盼。闲盼。秋到江南深浅。翡翠衾寒拖逗。恼煞鸡声偏骤。带得御香归，犹喜晓妆才就。生受。生受。正是画眉时候。蝴蝶东家交映。捉送蕉林三径。惊醒老庄周，来弄碧阴晴景。偏胜。偏胜。点缀竹篱秋影。清簟琅玕初展。残角数声风断。不寐检新诗，雨打芭蕉零乱。人倦。人倦。一夕荷花缸满。屋角银涛千顷。纤手携将修绠。素足傍清流，溅湿凌波不整。矶冷。矶冷。风动半江花影。
如此江山 其一 送孙屺瞻学士省觐归吴兴。
作者：梁清标
朝代：清
体裁：词

淙淙几夕青门雨，学士碧山归去。词苑无双，胪声第二，烺烺照人琼树。文推绣虎。每东观陈书，花砖徐步。故国关情，河梁抗手冥鸿举。江山罨画如旧，叹无端战伐，灰飞楼橹。衣锦争看，倚闾亲在，菽水九重恩许。轻帆晓渡。趁夹岸芙蓉，菰芦深处。鸥鹭何猜，南陔篇自补。
如此江山 其二 题徐电发枫江渔父图
作者：梁清标
朝代：清
体裁：词

棠舟冲破吴淞水，瑟瑟岸汀苇。酒具茶铛，云蓑雨笠，载得半江秋思。莼丝信美。任满地风涛，一竿鳣鲔。荷芰裁裳，徐陵也号天随子。詹公任父已往，中原共识汝，烟波名字。斗鸭先生，钓鳌狂客，谁绘剡溪藤里，徵书一纸。为勉出菰芦，客星至矣。漫捲渔筒，黄金台更起。
如此江山·送孙屺瞻学士省觐归吴兴。
作者：梁清标
朝代：清

淙淙几夕青门雨，学士碧山归去。词苑无双，胪声第二，烺烺照人琼树。文推绣虎。每东观陈书，花砖徐步。故国关情，河梁抗手冥鸿举。江山罨画如旧，叹无端战伐，灰飞楼橹。衣锦争看，倚闾亲在，菽水九重恩许。轻帆晓渡。趁夹岸芙蓉，菰芦深处。鸥鹭何猜，南陔篇自补。棠舟冲破吴淞水，瑟瑟岸汀苇。酒具茶铛，云蓑雨笠，载得半江秋思。莼丝信美。任满地风涛，一竿鳣鲔。荷芰裁裳，徐陵也号天随子。詹公任父已往，中原共识汝，烟波名字。斗鸭先生，钓鳌狂客，谁绘剡溪藤里，徵书一纸。为勉出菰芦，客星至矣。漫捲渔筒，黄金台更起。
孤鸾·壬子除夕
作者：梁清标
朝代：清
体裁：词

禁城喧热。正爆竹声催，漏铜风咽。小阁灯孤，往事向谁重说。春到何家庭院，助新愁、满门冰雪。枉有屠苏岁酒，恨椒花颂绝。想五侯、甲第欢无歇。把龙笛鹅笙，檀口吹彻。那管寒衾薄，有人儿凄切。珊珊玉珂初动，又趋朝、晓鸡时节。试问明镜里，添几茎华发。
宫中调笑 其一 闺情
作者：梁清标
朝代：清
体裁：词

檐鹊。檐鹊。朝来并飞妆阁。镜台螺黛生尘。梦里相逢远人。人远。人远。试报归期早晚。
宫中调笑 其三 闺情
作者：梁清标
朝代：清
体裁：词

银箭。银箭。暗牵春愁如线。倦来绣幄寒轻。双下金钩响声。声响。声响。背褪鞋儿一緉。
宫中调笑 其二 闺情
作者：梁清标
朝代：清
体裁：词

朝起。朝起。侍儿催人梳洗。梦回脸晕红潮。对镜双眉懒描。描懒。描懒。留待檀郎湘管。
宫中调笑 其五 闺情
作者：梁清标
朝代：清
体裁：词

春困。春困。鹧鸪香斑烧烬。一团花倦窗西。好梦闲阶影移。移影。移影。恼被鹦哥唤醒。
宫中调笑 其六 闺情
作者：梁清标
朝代：清
体裁：词

新月。新月。漏深画帘轻揭。鸳鸯绣罢钗偏。伴冷兰缸碧烟。烟碧。烟碧。楼上谁家玉笛。
宫中调笑 其四 闺情
作者：梁清标
朝代：清
体裁：词

纱幔。纱幔。轻绡半沾香汗。下帘豆蔻汤温。拭粉红绡旧痕。痕旧。痕旧。验取腰肢肥瘦。